title: Family Man – perhe on paras

text: Family Man – perhe on paras ("The Family Man") on Brett Ratnerin ohjaama elokuva vuodelta 2000. Pääosissa nähdään Nicolas Cage ja Téa Leoni. Elokuva on romanttinen fantasiadraamakomedia.


title: Family Man – perhe on paras

text: On vuosi 1987 ja Jack Campbell (Nicolas Cage) ja Kate Reynolds (Téa Leoni) ovat lentokentällä. Jack on lähdössä Lontooseen opiskelemaan. Kate haluaisi Jackin jäävän, mutta Jack vakuuttaa palaavansa vuoden päästä takaisin. Kolmentoista vuoden päästä Jack on rikas pörssimeklari Manhattanilla. Katea hän ei ole tavannut sitten vuoden 1987. Jackilla riittää naisia ja rahaa. Hän asuu ison kerrostalon kattohuoneistossa. Eräänä päivänä Jack herää omakotitalossa nuoruudenrakkaus Kate vierellään. Kaikki on muuttunut. Hieno Ferrari on vaihtunut tavalliseen tila-autoon. Vaatekaapista löytyy tyylikkäiden pukujen sijasta villapaitoja. Työkseen Jack myy autonrenkaita. Jack on hämillään kaikesta. Jackin on vaikea sietää alhaisempaa elintasoa. Lopulta hän sopeutuu uuteen ympäristöönsä ja haluaisi jäädä sinne. Kyseessä on kuitenkin välähdys, joka päättyy aikanaan. Herättyään välähdyksestä, Jack on muuttunut: Ennen kaikki kaikessa ollut raha ei ole enää niin tärkeää, hän rakastaa Katea ja etsii tämän käsiinsä.


title: Gibsonin aavikko

text: Gibsonin aavikko () on aavikko Länsi-Australian osavaltiossa.


title: Gibsonin aavikko

text: Gibsonin aavikko kattaa 155 530 neliökilometrin alueen. Sitä rajoittaa keskisen Australian vuoristot idässä, Iso Hiekka-aavikko pohjoisessa, sekä Iso Victorian aavikko ja Hamerselyn vuoristo etelässä. Aavikko sijaitsee laajalla tasankoalueella, jossa on pitkiä hiekkaharjanteita. Keskisoissa aavikko muuttuu avoimeksi tasangoksi.


title: Gibsonin aavikko

text: Aavikon länsiosassa on suuri suolajärvi Lake Disappointment (), jossa monet linnut kokoontuvat muuten kuivassa ilmastossa. Gibsonin aavikon kasvillisuus on vaihtelevaa: se koostuu keihäsakaasiapensaikosta, "Triodia"-suvun ruohoista sekä eukalyptuspuista laaksoissa. Eläimistä aavikolla elää esimerkiksi isopussikaniini, punajättikenguru, australianpaksujalka ja emu.


title: Gibsonin aavikko

text: Ihmisasutusta Gibsonin aavikolla ei juurikaan ole. Merkittävin asutuskeskus on Warburton alueen itärajalla. Vuonna 1874 australialaisesta tutkimusmatkailijasta John Forrestista tuli ensimmäinen ihminen, joka kulki Gibsonin aavikon halki. Aavikko sai nimensä kuolleen Ernest Gilesin tutkimusryhmän jäsenen mukaan. Gilesin ryhmä ylitti aavikon vuonna 1876.


title: Mira Kivilä

text: Mira Kirsi Elina Kivilä (s. 4. toukokuuta 1965) on suomalainen näyttelijä. Hän on tehnyt lukuisia rooleja teatterissa sekä pieniä rooleja televisiosarjoissa. Kivilän tunnetuin rooli lienee Iiris Kaukovaaran rooli saippuasarjassa "Salatut elämät", jossa hänen roolihahmonsa esiintyi syksystä 2008 kevääseen 2010.


title: Metsälehväsammal

text: Metsälehväsammal ("Plagiomnium cuspidatum") on lehtisammallaji. Metsälehväsammalen lehdet ovat isommat kuin muilla sammalilla, ja varsinkin kosteana sen lehtien rakenteen voi erottaa paljain silmin.


title: Metsälehväsammal

text: Metsälehväsammal on pienehkö (2-4 cm) sammal. Keskisuonelliset lehdet ovat leveät ja aika jyrkästi teräväksi kärjeksi kapenevat. Niiden kärkipuoliskon laidat ovat terävähampaiset ja ne ovat tyvinurkista johteiset.


title: Metsälehväsammal

text: Metsälehväsammal esiintyy koko Suomessa Sompion Lappia lukuun ottamatta. Etelässä se on yleinen, pohjoisessa harvinaisempi.


title: Metsälehväsammal

text: Se kasvaa löyhänä, yhtenäisenä peitteenä maassa, kivillä, kallioilla tai nurmikon seassa.


title: Lounais-Englanti

text: Lounais-Englanti (engl. "South West England") on yksi Englannin hallintoalueesta. Lounais-Englanti on suurin Englannin hallintoalueista. Se ulottuu Gloucestershirestä ja Wiltshirestä Cornwalliin ja Scillynsaarille. Lounais-Englanti koostuu seitsemästä kreivikunnasta, jotka ovat Bristol, Cornwall, Devon, Dorset, Gloucestershire, Somerset ja Wiltshire.


title: Lounais-Englanti

text: Alueen väkiluku oli vuoden 2011 väestönlaskennassa 5 289 000.


title: Oma Mua

text:
Oma Mua on Petroskoissa ilmestyvä karjalankielinen sanomalehti. Lehti ilmestyy kerran viikossa tabloid-kokoisena. Lehti perustettiin vuonna 1990.
Vuoden 2014 alussa Oma Mua ja vienakarjalankielinen Vienan Karjala yhdistyivät. Oma Mua ilmestyy nyt kerran viikossa vienankarjalaksi ja livvinkarjalaksi.


title: Oma Mua

text: Lehdessä kerrotaan Karjalan tasavallan eri tapahtumista, kansallisen politiikan asioista, karjalaisten kulttuurin ja perinteiden, karjalan kielen säilyttämisestä ja kehittämisestä. Lehti julkaisee myös runoa ja proosaa alkuperäisteksteinä ja käännöksinä. Jokaisessa numerossa on myös erityinen palsta lasten ja lapsille luettavaksi.


title: Oma Mua

text: Lehteä kustantaa Periodika -kustantamo.


title: Peter Thorwöste

text: Peter Thorwöste (kuoli 1659) oli lyypekkiläinen, kauppias, joka vaikutti Turussa.


title: Peter Thorwöste

text: Thorwöste tuli Suomeen 1620-luvulla ja muutti Turkuun noin vuonna 1630. Hän ryhtyi kirjanpitäjäksi Turun varakkaimmalle kauppiaalle Jakob Wollelle. Thorwöste avioitui vuonna 1631 Elin Sågerin (1614–1669) kanssa, joka oli kauppiaan tytär. Onnistuneen naimakaupan ansiosta hänen tulevaisuutensa oli turvattu.


title: Peter Thorwöste

text: Thorwöste oli kauppias ja laivanvarustaja, joka teki kauppaa myymällä tervaa Euroopaan ja tuomalla Hollannista kankaita ja Espanjasta suolaa. Tervan hän osti Pohjanmaalta ja rakensi oman tervahovin Turun linnan lähettyville Pikisaareen. 1640-luvun lopulla Thorwöste joutui lopettamaan tervakaupan. 1650-luvulla Thorwöste asui Hirvensalon Kaistarniemessä. Hän otti suuren ulkomaisen lainan, joka jäi hänen kuolemansa jälkeen puolison maksettavaksi.


title: Peter Thorwöste

text: Thorwöste sai haltuunsa Jaakko Wollen perustaman Antskogin rautaruukin vuonna 1647 samoin kuin Mustion rautaruukin. Hän perusti Fiskarsin ruukin vuonna 1649. Thorwöste ja hänen poikansa Peter Thorwöste nuorempi omistivat myös Ojamon kartanon Lohjalla.


title: Peter Thorwöste

text: Hänen kunniakseen on Turun Pikisaaressa nimetty Peter Thorwösten tie.


title: Dyslexia and Mathematics

text: Dyslexia And Mathematics on T. R. Milesin kirjoittama kirja, joka käsittelee sitä, onko dysleksikkojen mahdollista menestyä matematiikassa. Kirja käsittelee dysleksiaa pääosin rajoittuneisuutena käsitellä symbolista materiaalia. Kirjan keskeinen väite on, että sopivalla avustuksella dysleksikolla on hyvät mahdollisuudet menestyä matematiikassa .


title: Dyslexia and Mathematics

text: Kirjassa sivutaan kahta kysymystä: Ensinnäkin dysleksisen on aluksi opittava konkreettisella materiaalia, ja vasta myöhemmin heidät tutustutetaan symboleihin, joiden yhteys konkretiaan on osoitettava selvästi. Toiseksi erityyppiset kielet, joita käytetään matematiikassa, on opetettava täsmällisesti ja systemaattisesti, jotta ne todella ymmärrettäisiin.


title: Dyslexia and Mathematics

text: Dysleksiaan liittyy yleensä lukemaan oppimisen myöhäisyyttä, verrattain heikkoa tavauskykyä useiden harjoittelutuntienkin jälkeen, huono irrallisten sarjan osen, kuten kuukausien tai sanottujen lukujen muistamiskyky, sekä vasemman ja oikean sekaantumista. Dysleksia voidaan määritellä syndroomaksi. On vankat perusteet uskoa, että dysleksikon ongelmilla on elimellinen perusta. Dysleksiaa esiintyy useammin pojilla kuin tytöillä, ja tiedetään myös, että useimmiten taustalla on tunnettu geneettinen tekijä. Dysleksikkojen on huomattu olevan monissa muissa kuin kielellisissä tehtävissä, kuten samankaltaisuuksien ja yhteyksien havaitsemissa.


title: Dyslexia and Mathematics

text: Ongelma vasemman ja oikean erottamisessa vaikeuttaa myös laskutoimitusten, esimerkiksi vähennyslaskun, tekemistä. Yleensä ajatellaan, että on olemassa kaksi erillistä syndroomaa: dysleksia ja dyskalkulia. Olisi kuitenkin aiheellista kysyä, kuinka moni dysleksikoista on myös dyskalkulinen, tai kuinka moni dyskalkulinen ei ole dysleksinen. Kaikki lapset eivät käsittele numeroita samalla tavalla, ja lapsilla on erilaisia tiedon ja taidon yhdistelmiä. Yleisen kielellisen heikkouden vuoksi dysleksisillä lapsilla voi olla ongelmia matemaattisten toimitusten sisäistämisessä normaalilla tavalla.


title: Dyslexia and Mathematics

text: Dysleksikoille voi olla helpompaa, jos heille annetaan mahdollisuus ymmärtää asioita konkreettisilla materiaaleilla ja edistää ymmärrystään tällä tavoin. Dysleksikoilla voi matematiikassa olla erilaiset tarpeet kuin muilla ikäisillään. Hän voi hyvin opiskella samoja asioita muiden kanssa, mutta kaipaa tehtävissään sellaista konkreettista apua, jollaista annetaan yleensä huomattavasta sen ikäistä nuoremmille lapsille. Dysleksinen tarvitsee kielellisten taitojen vahvistusta kaikissa vaiheissa. Tämä pätee yhtä paljon matematiikan kuin äidinkielenkin opettamiseen.


title: Dyslexia and Mathematics

text: Matematiikassa on oma symbolikielensä, joka täytyy oppia. Matematiikassa paikan sekoittaminen tuottaa vakavampia ongelmia kuin kirjoitettaessa. Vaikka opettaja mahdollisesti arvaa oppilaan tarkoittavan sanaa "brain" kun hän kirjoittaa "brian" (päätellen alkukirjaimen koosta), hän ei silti välttämättä voi arvata oppilaan tarkoittavan lukua "1,348" kun hän kirjoittaa "1,438". Vasemman ja oikean sekoittaminen johtaa dysleksikon usein ongelmiin erityisesti "suurempi" tai "pienempi kuin" -operaattoreiden kanssa.


title: Simpsonin aavikko

text: Simpsonin aavikko () on aavikko Australian sisäosissa Pohjoisterritorion, Etelä-Australian ja Queenslandin rajaseudulla.


title: Simpsonin aavikko

text: Noin 143 000 neliökilometrin laajuista aavikkoa rajoittavat lännestä ja idästä joet, pohjoisesta MacDonnell Ranges -vuoristoketju ja etelästä Eyrejärvi. Aavikolla kulkee monia rinnakkaisia 20–37 metriä korkeita ja 160 kilometriä pitkiä dyynejä tai hiekkaharjanteita luode-kaakko-suunnassa.


title: Simpsonin aavikko

text: Simpsonin aavikolla sataa keskimäärin 150 mm vuodessa. Aavikon alla on kuitenkin suuri pohjavesialue Iso arteesinen allas, josta nousee paikoin lähteitä maanpinnalle. Tunnetuin näistä ovat Dalhousien lähteet.


title: Simpsonin aavikko

text: Simpsonin aavikolla elää monia harvinaisia Australian aavikoiden eläimiä. Iso osa aavikosta onkin suojelualuetta. Alueella ovat Simpsonin aavikon ja Witjiran kansallispuistot.


title: Simpsonin aavikko

text: Ensimmäinen länsimaalainen Simpsonin aavikolla oli brittiläinen Charles Sturt, joka saapui alueelle vuonna 1845. Vasta vuonna 1936 Ted Colsonista tuli ensimmäinen Simpsonin aavikon läpikulkenut ihminen. Aavikkoa kutsuttiin alkujaan nimellä Aruntan aavikko. Cecil Madiganin tutkittua aavikkoa ilmasta vuonna 1929 hän nimesi sen uudelleen Australian kuninkaallisen maantieteellisen seuran silloisen johtajan A. A. Simpsonin mukaan.


title: Bill Ayers

text: William Charles Ayers (s. 26. joulukuuta 1944) on yhdysvaltalainen varhaiskasvatustieteen professori Illinoisin yliopistossa, Chicagossa, ja Vietnamin sotaa vastustaneen The Weather Underground -järjestön entinen jäsen ja perustaja. Hän on naimisissa Bernardine Dohrnin kanssa, joka myös kuului Weather Undergroundiin.


title: Bill Ayers

text: Ayers liittyi Students for a Democratic Society -järjestöön ja toimi sen Detroitin paikallisosaton johtajana. Vuonna 1970 joutui pakenemaan poliisia useiden ystäviensä kanssa sen jälkeen, kun hänen silloinen tyttöystävänsä Diana Oughton ja kaksi muuta kuolivat tapaturmaisesti käsitellessään räjähteitä. Hän osallistui useisiin Weather Undergroundin pommi-iskuihin: New Yorkin poliisiasemalle vuonna 1970, Capitoliin vuonna 1971 ja Pentagoniin vuonna 1972. The Weather Underground kohdisti iskunsa Vietnamin sotaa symboloivaa omaisuutta vastaan, eikä pommeista aiheutunut vahinkoja ihmisille.


title: Bill Ayers

text: The New York Times julkaisi Ayersin haastattelun 11. syyskuuta 2001, jossa hän toteaa "ettei kadu pommien asettamista" ja "Tunnen, etten tehnyt tarpeeksi." Kysyttäessä tekisikö hän sen uudestaan vastasi "ettei halua sulkea pois sitä mahdollisuutta". Hän väitti sanojaan vääristellyn 15. syyskuuta julkaistussa vastineessaan.


title: Bill Ayers

text: Ayers on työskennellyt yhdessä presidentti Barack Obaman kanssa Illinoisin koulutusjärjestelmän uudistamiseksi. Molemmat istuivat Woods Fund of Chicago -järjestön johtokunnassa vuosina 2000–2002. Huhtikuussa 2001 hän lahjoitti 200 dollaria Obaman valitsemiseksi uudelleen Illinoisin osavaltion senaattiin. Woods Fundin puheenjohtaja Deborah Harrington sanoi, että Ayers valittiin johtokuntaan akateemisten ansioittensa vuoksi ja, että "yhteys on vapaasti tulkittavissa. Barack on hyvin tunnettu Chicagossa ja arvostettu lainsäätäjä. Olisi vaikeata löytää täältä ihmisiä, jotka eivät koskaan olisi tehneet vapaaehtoistyötä tai lahjoittaneet rahaa johonkin hänen kampanjaansa."


title: Gene Hickerson

text: Robert Gene Hickerson (15. helmikuuta 1935 – 20. lokakuuta 2008) oli yhdysvaltalainen amerikkalaisen jalkapallon pelaaja. Hän oli Cleveland Browns -seurassa vuosina 1958–1973 ja kuului kuuteen peräkkäiseen Pro Bowl -kokoonpanoon vuosina 1965–1970. Hänet valittiin 1960-luvun "All-Decade Teamiin".


title: Gene Hickerson

text: Hickerson otettiin Pro Football Hall of Fameen vuonna 2007. Hän kuoli hoitokodissa 73-vuotiaana sairastettuaan Alzheimerin tautia.


title: John Robert Gregg

text: John Robert Gregg (17. kesäkuuta 1867 Shantonagh, Irlanti – 23. helmikuuta 1948) oli irlantilais-yhdysvaltalainen pikakirjoitusjärjestelmän kehittäjä, pikakirjoituksen opettaja ja pikakirjoituskirjojen julkaisija. Greggin järjestelmä nousi suosituksi erityisesti Yhdysvalloissa.


title: John Robert Gregg

text: John Robert Gregg syntyi vuonna 1867 Irlannissa, Monaghanin kreivikunnassa sijaitsevassa Shantonaghissa. Gregg oli jo nuorena kiinnostunut pikakirjoituksesta ja perehtyi useisiin eri järjestelmiin. Vuonna 1887 hän ryhtyi opettamaan pikakirjoitusta Liverpoolissa, käyttäen aluksi T. S. Malonen julkaisemaa järjestelmää. Keväällä 1888 hän julkaisi kuitenkin oman pikakirjoitusjärjestelmän nimeltään "Light-Line Phonography".


title: John Robert Gregg

text: Vuonna 1893 Gregg muutti Yhdysvaltoihin ja julkaisi järjestelmänsä myös siellä, mutta koska nimi "Light-Line" oli jo rekisteröity, järjestelmän nimeksi tuli ensin "Gregg's Shorthand" ja myöhemmin "Gregg Shorthand". Gregg perusti "Gregg Publishing Company" -nimisen kustannusyhtiön, joka julkaisi pikakirjoituksen lisäksi muidenkin alojen kirjoja, ja hän toimi yhtiön johtajana aina kuolemaansa saakka. Gregg kuoli 80-vuotiaana vuonna 1948.


title: Carl Gustaf Dücker

text: Carl Gustaf Dücker (1663–1732) oli ruotsalainen valtaneuvos, sotamarsalkka ja kreivi.


title: Carl Gustaf Dücker

text: Suuren Pohjan sodan aikana maaliskuussa 1710 Ruotsin puolustusneuvosto nimitti kenraalimajuri Dückerin Uudenmaan ratsuväen päälliköksi. Puolustusneuvoston tarkoituksena oli tehdä Dückeristä Suomen puolustuksesta vastanneen Georg Lybeckerin lähin apulainen. Dücker kuitenkin kieltäytyi tehtävästä, kun kuuli, että Suomen joukoilta oli rahat lopussa ja muutenkin huoltovaikeuksia. Dückerin sijaan tehtävän sai huhtikuussa 1710 Hans Henrik von Liewen.


title: Carl Gustaf Dücker

text: Dücker osallistui Kaarle XII:n ja Stenbockin sotaretkiin, mutta kuninkaan kuoltua hän vaati yksinvallan poistamista. Hän oli holsteinilaisen puolueen johtohenkilöitä. Puolue kannatti Kaarle XII:n seuraajaksi kuninkaan sisarenpoikaa Holstein-Gottorpin herttuaa Kaarle Fredrikiä, mutta kun herttua avioitui Venäjän tsaarin Pietari Suuren tyttären Annan kanssa, puolueen riippuvuus Venäjästä lisääntyi ja sen kannatus Ruotsissa väheni.


title: Charles Reznikoff

text:
Charles Reznikoff (31. elokuuta 1894 Brooklyn, New York – 22. tammikuuta 1976) oli yhdysvaltalainen runoilija. Reznikoff luetaan kuuluvaksi niin sanotun objektivistisen runouden edustajiin.
Reznikoff syntyi venäjänjuutalaiseen perheeseen. Hän valmistui juristiksi 1916, mutta ei toiminut siinä ammatissa. Reznikoff otti kylläkin runousestetiikkaansa vaikutteita oikeuden pöytäkirjoista, joita toimitti lakialan hakuteoksiin. Tällä tavoin syntyi hänen kenties tunnetuin teoksensa "Testimony: the United States (1885-1915): recitative", jonka materiaalina ovat oikeustapausten dokumentaariset tiivistelmät. Myös 1900-luvun alun imagismi vaikutti Reznikoffin runouteen.
Reznikoffin ensimmäinen runokokoelma ilmestyi 1918, ja julkaisutoiminta jatkui kuolinvuoteen 1976. Reznikoff joutui julkaisemaan useat kokoelmansa omakustanteina. Hän alkoi saada laajempaa tunnustusta vasta 1970-luvun alussa.


title: Connecting to Learn

text: Connecting to Learn on Marcia J. Schererin kirjoittama pedagoginen tietokirja, joka käsittelee sitä, miten kehitysvammaisuus voi johtaa eristäytymiseen, joka puolestaan johtaa oppimisvaikeuksiin. Kirja keskittyy lähinnä näkö- ja kuulovammaisiin.


title: Connecting to Learn

text: Ihmisillä, joilla on heikko näkökyky tai sokeus, voi esiintyä myös sosiaalista isoloitumista (eristyksiin joutumista). Hansellin 7 mielekkään elämän edellytystä ovat: 1) olemassaolon edellytykset (ruoka, happi, tieto), 2) identiteetti, 3) yhteys muihin ihmisiin, 4) yhteys ryhmiin, 5) yhteys sosiaaliseen rooliin, 6) raha sekä ostovoima ja 7) merkityksellisyys. Nämä seitsemän mielekkään elämän edellytystä ovat itsenäisiä ja jokainen niistä on välttämätön myönteisen minäkuvan ja hyvinvoinnin tunteen saavuttamiseksi.


title: Connecting to Learn

text: Kuulon ja näön menettämisen määritelmät vaihtelevat tutkimuksesta tutkimukseen. Kuulon ja näkönsä menettäneiden riippuvuus teknologiaan kasvaa jatkuvasti. Kuuron henkilön näkökulmasta elämää katsotaan kuin ikkunan takaa. Ikkunan, josta ei pääse ohitse.


title: Connecting to Learn

text: Maslow kehitti viiden perustavan tason tarpeen hierarkian, siinä järjestyksessä kuin ihminen yrittää tyydyttää ne:


title: Connecting to Learn

text: Elektronisen teknologian lisääntyminen on mahdollistanut usein eri tavoin vammaisten osallistumiseen normaaliin luokkaopetukseen. Opetuksessa kuullusta sisällöstä sisäistetään pysyvästi 5%, demonstraation tarkkailemisesta 30%, ryhmäkeskusteluista 50% ja tekemällä harjoittelusta 90%. Oppijat voidaan jaotella analyyttisiin, jotka oppivat yksityiskohtien ja perusteellisen ymmärtämisen kautta, ja globaaleihin, jotka oppivat kokonaiskuvan hahmottamisen kautta. Opettajalla on tapana opettaa ym. oppimistavoista itselleen sopivalla tavalla, koska hän olettaa kaikkien oppivan niin ja tästä seuraa usein toiseen tyyppiin kuuluvien oppilaiden turhautumista, ymmärtämättömyytta ja jopa konflikteja.


title: Connecting to Learn

text: On olennaista ymmärtää, että oppilaan edukationaalisten tavoitteiden onnistuneen saavuttamisen taso riippuu opetuksesta suhteessa oppilaan ominaiseen oppimistyyliin, eikä niinkään vammaan. Nykyisen konsensuksen (= yleinen mielipide, tieteen viitekehyksessä) mukaan älykkyys on monisyistä, eikä voida puhua yhdestä, yleisestä ajattelukyvyn ja informaation prosessoinnin määrästä tai tasosta.


title: Connecting to Learn

text:
Sternbergin älykkyyden kolmijärjestelmään kuuluu kolme perustavanlaatuista älykkyyden muotoa.
Jaotteluja voidaan tehdä eri perustein, sekä enemmän tai vähemmän suurpiirteisesti; Gardner on jakanut yleisen älykkyyden käsitteen 7 perustavanlaatuiseksi älykkyydeksi.


title: Connecting to Learn

text: Hyvä oppija on Schererin mukaan utelias, sopeutuvainen, motivoitunut, hyvä ongelmanratkaisija, uutta tietoa soveltava, kapasiteettinsa kokonaan käyttävä, heikkouksiaan parantava, akateemisesti ja sosiaalisesti balanssissa (molempia, ei vain toista), jne. Mikään näistä ei ole kuurolle tai sokeallekaan mahdoton vaatimus. Heillä on siis täydet mahdollisuudet menestyä opiskelussaan.


title: Vienan Karjala (lehti)

text: Vienan Karjala on Petroskoissa vienankarjalan murteella ilmestynyt sanomalehti. Lehti määritteli itsensä "Karjalan rahvahan lehdeksi", Karjalan kansan lehdeksi. Vuoden 2014 alussa Vienan Karjala ja livvinkielinen Oma Mua yhdistyivät. }Oma Mua -nimellä jatkava lehti ilmestyy kerran viikossa vienankarjalaksi ja livvinkarjalaksi.


title: Vienan Karjala (lehti)

text: Ennen yhdistymistä Vienan Karjala ilmestyi kaksi kertaa kuussa. Perustamisvuosi on 1999, jolloin karjalankielinen lehdistö jaettiin kahdeksi. Vuosina 2011-13 Vienan Karjala ilmestyi neljä kertaa kuussa.


title: Vienan Karjala (lehti)

text: Viimeinen päätoimittaja oli Olga Melentjeva . Lehteä julkaisi Karjalan tasavallan hallitus ja Karjalan rahvahan liitto. Kustantaja oli Periodika, joka kustantaa myös Karjalan Sanomia, Oma Mua -lehteä ja Kodima-lehteä.


title: Vienan Karjala (lehti)

text: Vienan Karjala -lehti


title: Mental Retardation

text: Mental Retardation on Mary Beirne-Smithin, James R. Pattonin ja Shannon H. Kimin kirjoittama erityispedagogiikan oppikirja.


title: Mental Retardation

text: Kehitysvamma tarkoittaa Luckassonin määritelmän (2002) mukaan merkittävää rajoittuneisuutta sekä älyllisessä että adaptiivisessa toiminnassa, jossa se ilmenee käsitteellisissä, sosiaalisissa ja käytännöllisissä taidoissa. Vamma syntyy 18 vuoden ikään mennessä. Yleisesti kaiken ikäisten keskuudessa miesten on todettu olevan useammin kehitysvammaisia kuin naisten. 85 % kehitysvammaiseksi luokitelluista henkilöistä on lievästi kehitysvammaisia.


title: Mental Retardation

text: Yksilöillä, joilla ilmenee käyttäytymisongelmia, on suurempi todennäköisyys saada kehitysvammaisen diagnoosi. Henkilöt, jotka asuvat urbaanissa kontekstissa, saavat helpommin kehitysvammaisen luokituksen kuin henkilöt, jotka asuvat maaseutumaisemmassa ympäristössä. Kielelliset ongelmat ovat kehitysvammaisille tavallisia. Lapset, joilla ei ole verbaalisia tai viestinnällisiä taitoja, saattavat vetäytyä tai hakea huomiota epäasiallisin keinoin. Häiriökäyttäytyminen voi johtua 1) oppimisvaikeuksista johtuvasta turhautumisesta, 2) hyväksyttävän ja ei-hyväksyttävän käytöksen erottamisen vaikeudesta tai 3) muilta oppilailta saadun, häiriökäyttäytymisellä ansaitusta hyväksynnästä.


title: Mental Retardation

text: MacMillanin mukaan henkilöt, joilla on lievä kehitysvamma, ja jotka sijoitetaan selvästi kehitysvammaisten kanssa samaan sosiaaliseen ympäristöön, saavuttavat helpommin korkean sosiaalisen statuksen, koska kyseisessä kontekstissa heitä ei pidetä muita huonompina vaan päinvastoin. Kehitysvammaan liittyvät käsitykset voivat muodostua itseään toteuttaviksi ennusteiksi. Heberin mukaan epäonnistumisen pelko muuttuu usein kehälliseksi: Odotus epäonnistumisesta alentaa ponnistelun määrää; ja suorituksen vaikeustaso on alle oppilaan kapasiteetin; joten odotetusta epäonnistumisesta tulee totta.


title: Mental Retardation

text: Usein kehitysvammaiset pärjäävät normaalissa opetuksessa kevyen mukautuksen avulla. Opettajat voivat yleensä opettaa kehitysvammaisia oppilaita luokassaan erikoisopetusmateriaalien, kuten vähäsanaisen matematiikankirjan avulla.


title: Tampereen Ilves (salibandy)

text: Tampereen Ilves (salibandy) on urheiluseura Ilveksen salibandyjaosto, joka perustettiin 1995. Kaudella 2016–2017 seuran miesten edustusjoukkue pelaa II-divisioonaa.


title: Anne Wibble

text: Anne Wibble (o.s. Ohlin, 13. lokakuuta 1943 – 14. maaliskuuta 2000) oli ruotsalainen poliitikko ja ekonomisti.


title: Anne Wibble

text: Wibble valmistui ekonomiksi Tukholman kauppakorkeakoulusta ja toimi siellä sittemmin opettajana. Hän aloitti poliittisen uransa 1980-luvulla edustaen Kansanpuoluetta, jonka kaikkien aikojen tunnetuimpia hahmoja hänen isänsä Bertil Ohlin oli. Wibble valittiin valtiopäiville vuonna 1985. Hän osoitti asiantuntemustaan erityisesti talouskysymyksissä, ja 1980-luvun lopun verouudistuksessa hän oli vahvasti mukana.


title: Anne Wibble

text: Vuonna 1991 Anne Wibble nousi Ruotsin valtiovarainministeriksi. Hänen vuoteen 1994 jatkunutta ministerikauttaan leimasivat lama ja sitä seurannut valtion julkisten menojen leikkaaminen.


title: Anne Wibble

text: Wibble toimi kansanedustajana vuoteen 1997. Tuolloin hän siirtyi Ruotsin teollisuusliiton Industriförbundetin pääekonomistiksi. Julkisuudessa hän puolusti voimakkaasti Ruotsin EMU-jäsenyyttä.


title: Anne Wibble

text: Anne Wibble kuoli maaliskuussa 2000 rintasyöpään.


title: Morogoro

text: Morogoro on kaupunki Tansaniassa. Vuonna 2012 siellä oli 315 866 asukasta.


title: Morogoro

text: Morogoro sijaitsee maan eteläisellä ylänköalueella Uluguru-vuorten juurella, 190 kilometriä Dar es Salaamista länteen. Uluguru-vuoret nousevat noin 2000 metrin korkeuteen merenpinnasta, kun taas kaupunki sijaitsee noin 500-600 metrin korkeudessa.


title: Morogoro

text: Morogoron kaupungin nimi liittyy kiinteästi Uluguru-vuoriin, sillä swahilissa sekä useimmissa paikallisissa kielissä äänteet l ja r ovat synonyymejä. Myös äänteet u ja o lausutaan lähes samalla tavalla. Uluguru on lugurun kieltä ja tarkoittaa suurta vuorta.


title: Morogoro

text: Morogoro on Morogoron läänin pääkaupunki.


title: Morogoro

text: Morogoron kaupungin olemassaolo juontaa sen keskeisestä sijainnista liikenteellisissä solmukohdissa, joiden merkitys ajoittuu ennen arabien saapumista Itä-Afrikkaan. 1800-luvulla paikalliset päälliköt muodostivat omia valtioitaan melko mielivaltaisesti Tanganjikan alueella. Yksi näistä päälliköistä oli Kisabengo, joka johti karanneiden orjien ryhmää saavuttaen vaikutusvaltaa valtaamalla maata ja kaappaamalla naapuriheimojen jäseniä. Kisabengon valtaama alue sijaitsi tärkeän karavaanireitin varrella rannikolta suurille järville. Hänen hallintoalueensa pääkaupungista Simbamwennistä (Leijonakuninkaasta), joka sijaitsi nykyisen Morogoron kaupungin liepeillä, tuli tärkeä tukikohta kauppiaille.


title: Morogoro

text: Henry Morton Stanley vieraili Simbamwennissä vuonna 1871, retkellään löytääkseen David Livingstonen. Stanley saapui kaupunkiin, jota hän kuvaili "muuritetuksi kaupungiksi Uruguru-vuorten länsijuurella, jonka runsaan kaunis laakso sai vetensä kahdesta joesta ja useasta kristallinkirkkaasta lähteestä, jotka aamukaste tislasi ja pilvien korkeudet rikasti". Stanley arveli väkiluvun olleen tuolloin noin 5000. Stanley oli vaikuttunut kaupungin kiinteästä kivilinnoituksesta ja torneista.


title: Morogoro

text: Vuosina 1885–1919 Tanganjika oli Saksan Itä-Afrikaksi kutsuttu siirtomaa. Saksalaiset muuttivat Morogoron armeijan tukikohdaksi käyttäen sitä joukkojen sijoituspaikkana vallatessaan Tanganjikaa ja kukistaessaan Abushiri- ja Maji Maji-kapinoita.


title: Morogoro

text: Morogorosta tuli kuuluisa Etelä-Afrikassa vuosina 1979–1989, jolloin siellä toimi kaksi Afrikan kansalliskongressin oppilaitosta; Solomon Mahlangu Freedom College(SOMAFCO) Mazimbun alueella ja ANC Development Center Dakawan alueella. Oppilaitokset toimivat keskuksina etelä-afrikkalaisille poliittisille pakolaisille. Laitosten toimintaan kuului muun muassa esikouluopetus, peruskouluopetus ja aikuiskoulutus sekä Afrikan kansalliskongressin aseellisen siiven, Umkhonto we Sizwen, taistelukoulutus. Oppilaitosten sijainnilla Morogorossa oli huomattava vaikutus väestöön. Mazimbun alueella syntyi oppilaitoksen vaikutuksesta Kiswa-Zuluksi kutsuttu murre, joka yhdisteli swahilia ja zulua.


title: Morogoro

text: Morogorossa on trooppinen ilmasto ja vuosittainen keskilämpötila on noin +25 °C. Joulukuusta maaliskuuhun on kuuma- ja kuivakausi ja huhtikuusta toukokuuhun varsinainen sadekausi. Sateet tulevat yleensä voimakkaina ryöppyinä iltapäivisin ja iltaisin. Kesäkuusta lokakuuhun on kylmä- ja kuivakausi. Lyhyet sateet tulevat yleisimmin marraskuussa, juuri ennen kuin lämpötilat alkavat jälleen nousta kesää kohti.


title: Morogoro

text: Morogoron keskustassa on paljon 1900-luvun alkupuoliskolle ajoittuvaa kolonialistista saksalaista arkkitehtuuria.


title: Morogoro

text: Noin 65 prosenttia Morogoron asukkaista asuu kaavoittamattomalla alueella.


title: Morogoro

text:
Rakennusten katot on yleisimmin tehty aaltopellistä ja ruohosta, lattiat sementistä ja savesta. Seinissä on käytetty savea, aurinkokuivattuja tiiliä ja uunissa paistettuja tiiliä. Noin 13 %:ssa Morogoron kotitalouksista on sähkö.
Morogoro jakaantuu kahdeksaantoista kaupunginosaan, joita ovat Sabasaba, Uwanja/Taifa, Uwanja/ndege, Mji mpya, Kingo, Mji mkuu, Suhir area, Mafiga, Mwembesongo, Kichangani, Kilakala, Boma, Mbuyuni, Mazimbu, Mlimani, Kingolwira, Bigwa ja Kihonda.


title: Morogoro

text: Väkiluvultaan suurimmat kaupunginosat ovat Mazimbu, Mwembesongo ja Mafiga. Noin yksi neljäsosa Morogoron asukkaista elää Mazimbun alueella.


title: Morogoro

text: Morogoron alueen suurin etninen ja kielellinen ryhmä on luguru. Lugurut puhuvat luguru-nimistä bantukieltä ja heitä arvellaan olevan Tansaniassa noin 692 000. Luguru on matriarkaalinen heimo.


title: Morogoro

text: Valtaosa väestöstä Morogoron alueella on muslimeja, mutta alueella on myös merkittävä vähemmistö kristittyjä ja hinduja.


title: Morogoro

text: Kaupungissa toimii maatalousalan korkeakoulu Sokoine University of Agriculture sekä islamilainen korkeakoulu, Muslim University of Morogoro.


title: Morogoro

text: Morogorossa sijaitsee yksityinen, englanninkielinen ala- ja yläaste, Morogoro International School.


title: Morogoro

text: Morogoron kaupungissa on yhteensä 60 ala-astetta.


title: Morogoro

text: Kaupunginkirjasto sijaitsee Old Dar es Salaam Roadin varrella, lähellä pääpostia.


title: Morogoro

text: Morogorossa toimii Morogoron lääninsairaala, joka on alueen suurin. Morogorossa toimii myös kaksi yksityistä sairaalaa: Aga Khan Clinic ja Shalom Mazimbu Clinic. Morogorossa on 3 terveyskeskusta.


title: Morogoro

text: Morogoron kaupunginjohtajana toimii Romanus Ishengoma. Kaupunki jakautuu 19 hallinnolliseen osastoon, joista jokaisesta valitaan edustaja kaupunginvaltuustoon. Kaupunginvaltuustossa on 24 jäsentä, joista 19 on valittu äänestyksessä ja 5 naisedustajaa on valinnut hallitseva puolue. Tanzanian parlamentissa on neljä edustajaa Morogoron vaalipiiristä.


title: Morogoro

text: Morogorossa sijaitsee valtiollisen rautatien, Tanzania Railwaysin juna-asema. Morogoron bussiterminaalista on yhteydet valtaosaan Itä-Afrikan maista. Morogorossa sijaitsee Kihondan lentokenttä, mutta sen kautta ei tällä hetkellä liikennöidä reittilentoja. Kaupungin julkisesta liikenteestä vastaavat daladaloiksi kutsutut minibussit.


title: Morogoro

text: Välimatkat on esitetty linnuntietä.Morogoro on yksi Tansanian merkittävimmistä maatalouskaupungeista. Morogorossa viljellään muun muassa riisiä, durraa, papuja, herneitä, kassavaa, bataattia, maissia, vihanneksia, kahvia, banaaneja sekä muita hedelmiä. Morogorossa viljellään myös teollistuneesti sisaliaa ja tupakkaa. Morogoron tupakkatehdas on maan suurin.


title: Morogoro

text:
Morogorossa toimii muun muassa seuraavat teollisuuden yritykset:
Morogoro Tanneries, Morogoro Canvas Mills, Morogoro Sisal Bags Company, T&G Shoes Company, Morogoro Ceramics, Morogoro Polyester Mills, Morogoro Leather Goods Company, Abood Soap Industries, Morogoro Seed Oil Mills, Tanzania Tobacco Processing Company ja Morogoro Plastics.


title: Morogoro

text: Turismi on melko vähäistä Morogorossa, mutta Morogoron alueella sijaitseva, vuonna 1964 perustettu ja pinta-alaltaan 3 230 km² laaja Mikumin kansallispuisto houkuttelee kävijöitä myös Morogoron kaupunkiin.


title: Morogoro

text:
Morogorossa kuuluu muun muassa seuraavat radiokanavat: Radio Abood, Radio Tanzania, Radio Free
Africa, Radio One, Radio Okoa ja Radio Ukweli.


title: Morogoro

text:
Valtakunnallisten televisiokanavien lisäksi Morogorossa näkyy Television ya Taifa, Independent
Television, Agape Television Net Work, Abood Television, SUATV ja Channel Ten.


title: Morogoro

text: Tunnetuimpia Morogorosta kotoisin olevia muusikoita ja yhtyeitä ovat Mbaraka Mwinshehe & Morogoro Jazz Band, Salum Abdullah & Cuban Marimba Jazz Band sekä rap-artisti Afande Sele.


title: Morogoro

text: Morogoron ehkä tunnetuin kulttuuritapahtuma on Nane Nane, joka on maanviljelijöiden päivä 8.8. Tänä jokavuotisena juhlapäivänä järjestetään suuret markkinat, joilla esitellään muun muassa maanviljelystä ja markkinoille tulleita uusia tuotteita. Juhlapäivänä järjestetään useita konsertteja, joissa esiintyy maan kuuluisimpia muusikoita sekä toisinaan ulkomaisia esiintyjiä.


title: Morogoro

text: Tansanian ylimmässä jalkapallosarjassa, Vodacom Premium Leaguessa, Morogoroa edustaa joukkue Mtibwa Sugar.


title: Morogoro

text: Morogorossa sijaitsee vuonna 1978 rakennettu monikäyttöinen areena Jamhuri Stadium, jonka katsojakapasiteetti on 25 000.


title: Morogoro

text: Morogorossa sijaitsee yhdeksän reiän golfkenttä Morogoro Golf Club.


title: Morogoro

text: Morogoro on ollut Vaasan ystävyyskaupunki vuodesta 1988. Muita ystävyyskaupunkeja ovat Linköping Ruotsissa ja Milwaukee Yhdysvalloissa.


title: Jane McGonigal

text: Jane McGonigal (s. 1977) on merkittävä yhdysvaltalainen pelien suunnittelija ja tutkija. Hän on erikoistunut muun muassa vaihtoehtoisen todellisuuden peleihin. Hän työskenteli 2004–2006 vaihtoehtoisen todellisuuden pelejä suunnittelevassa yhtiössä muun muassa hankkeissa "I Love Bees" (2004) ja "Last Call Poker" (2005). Lisäksi hän on ollut mukana tekemässä tilauspelejä Whitney Museum of American Artille ja Los Angelesin Museum of Contemporary Artille.


title: Jane McGonigal

text: McGonigal opettaa San Francisco Art Institutessa.


title: Gunnar af Hällström

text: Gustaf Hans Gunnar af Hällström (s. 13. toukokuuta 1950 Turku) on suomenruotsalainen teologi ja pappi, joka on toiminut systemaattisen teologian professorina Joensuun yliopistossa ja vuodesta 2007 Åbo Akademin dogmatiikan professorina, nyttemmin emeritus. Vuosina 1993-95 hän toimi Suomen Ateenan-instituutin johtajana.


title: Gunnar af Hällström

text: Gunnar af Hällström on erikoistunut patristiikkaan eli varhaisten kirkkoisien elämän ja opetusten tutkimiseen. Hän on kirjoittanut aiheesta myös yleistajuisen kirjan yhdessä Anni Maria Laadon ja Juha Pihkalan kanssa (kts. Julkaisut).


title: Gunnar af Hällström

text: Hän on suomalaisen aatelissuvun af Hällström jäsen.


title: Ferdinand I (Romania)

text: Ferdinand I (24. elokuuta 1865 Sigmaringen – 20. heinäkuuta 1927 Sinaia) oli Romanian kuningas vuodesta 1914 kuolemaansa saakka.


title: Ferdinand I (Romania)

text: Ferdinand oli Hohenzollern-Sigmaringenin prinssi Leopoldin ja Portugalin prinsessa Antonian poika. Vuonna 1889 Ferdinandin setä, Romanian ensimmäinen kuningas Kaarle I, adoptoi Ferdinandin tehden tästä kruununperijänsä. Ferdinand nousi Romanian valtaistuimelle Kaarle I:n kuoltua elokuussa 1914, vain hieman sen jälkeen kun ensimmäinen maailmansota oli puhjennut.


title: Ferdinand I (Romania)

text: Saksalaissyntyinen kuningas onnistui aluksi pitämään Romanian suursodan ulkopuolella, mutta elokuussa 1916 Ferdinand liitti maansa ympärysvaltojen rintamaan. Suurten vastoinkäymisten jälkeen sota kääntyi lopulta Romanialle menestykseksi. Keskusvaltojen ja Venäjän romahdettua vuonna 1918 Bessarabia, Bukovina ja Transilvania liitettiin Romaniaan. Ferdinandia juhlittiin maan yhdistäjänä, ja 1922 hänet kruunattiin symbolisesti uudelleen Alba Iuliassa kaikkien romanialaisten kuninkaaksi.


title: Ferdinand I (Romania)

text: Ferdinand kuoli Sinaiassa 1927. Uudeksi kuninkaaksi tuli hänen vasta kuusivuotias pojanpoikansa Mikael, jonka puolesta maata johti kolmehenkinen holhoojahallitus.


title: Ferdinand I (Romania)

text: Ferdinand avioitui 1893 Edinburghin prinsessa Marian (1875–1938) kanssa, ja he saivat kuusi lasta:


title: Tanga

text: Tanga on kaupunki Tansaniassa. Vuonna 2012 siellä oli 273 332 asukasta. Tanga on Tangan alueen pääkaupunki.


title: Tanga

text: Tanga sijaitsee Intian valtameren rannalla maan pohjoisosassa, parikymmentä kilometriä Kenian vastaiselta rajalta. Se on Tansanian pohjoisin satamakaupunki, jonka satama on maan toiseksi suurin. Kaupungista on rautatieyhteys Dar es Salaamiin ja Afrikan suurille järville. Sillä on myös lentoasema.


title: Tanga

text: Tanga kuuluu vanhimpiin asuttuihin alueisiin Itä-Afrikan rannikolla. Vuonna 1631 alueen asukkaat liittyivät Mombasan Mazrui-dynastiaan taistelussa Portugalin hallintoa vastaan ja siitä lähtien he kuuluivat dynastian vaikutusalueeseen. Kun Omanin sulttaani Said bin Sultan muutti hovinsa Masqatista Sansibariin 1800-luvulla, Tangasta tuli merkittävä orjien ja norsunluun kauppapaikka, sulttaanin hallitessa Itä-Afrikan rannikkoa.


title: Tanga

text: Vuonna 1888 Saksan Itä-Afrikan kauppakomppania allekirjoitti sopimuksen Sansibarin sulttaanin Seyyid Khalifan kanssa pääsystä Itä-Afrikan rannikkoseuduille. Lokakuussa 1890 Sansibarin sulttaani myönsi neljällä miljoonalla Saksan markalla virallisen maaoikeuden saksalaisille ja keväällä Saksan Itä-Afrikasta tuli virallisesti siirtomaa.


title: Tanga

text: Siirtomaa-aikana rankennettiin rautatieyhteys Tangasta Moshiin sekä päällystetty tie Tangasta Wilhemsthaliin eli nykyiseen Lushotoon. Kaupungin keskustaan rakennettiin lukuisia julkisia rakennuksia sekä liike- ja asuinrakennuksia. 1800-luvun loppuun mennessä Tangassa oli noin 5 000 asukasta. Sisalin tuotanto oli Tangan merkittävin kauppatavara siirtomaavallan aikana.


title: Tanga

text: Ensimmäisen maailmansodan sotatoimet alkoivat elokuussa 1914. Tällä oli merkittävä vaikutus Tangan taloudelliseen kehitykseen. Britannia lähetti 2. marraskuuta 1914 Tangaan kaksi prikaatia Intian armeijan joukkoja yrittämään maihinnousua, jonka saksalaiset onnistuivat pysäyttämään Britannian merkittävästä ylivoimasta huolimatta. Britannia onnistui kuitenkin vuoteen 1916 mennessä ajamaan Saksan joukot Tangasta etelään. Vuonna 1919 saksalaisilta vallatusta siirtomaa-alueesta muodostettiin nykyisen Tansanian osalta Kansainliiton mandaattialue Tanganjika, jota Britannia hallitsi Tanganjikan itsenäistymiseen saakka vuonna 1961.


title: Tanga

text: Tanganjikan ja myöhemmin Tansanian ensimmäinen presidentti Julius Nyerere harjoitti ”Ujamaaksi” kutsumaansa yksipuoluejärjestelmällistä afrikkalaisen sosialismin muotoa, jolla oli merkittävä vaikutus Tangan vientiorientoituneeseen talouteen. Valtio kansallisti valtaosan Tangan sisal- ja muista plantaaseista, liiketoiminnasta sekä rakennuksista. Asukkaat olivat velvoitettuja muuttamaan kylistä ja yhdistämään maa-alueensa yhteisviljelmiksi. Maataloustuotteet tuli myydä valtiolle määrättyyn hintaan. Yhdessä vuosikymmenessä Tangan talous romahti. Taloudellista romahdusta kiihdytti sisalin kysynnän lasku synteettisten kuitujen korvatessa sitä. Nyereren hallintokausi päättyi vuonna 1986, minkä jälkeen valtiota alettiin liberalisoida.


title: Tanga

text: Siirtomaavallan aikana Tangan tärkein maataloustuote oli sisalagaave, joka tuotiin Itä-Afrikkaan Floridasta vuonna 1893. Vuoteen 1956 mennessä noin viisi prosenttia Tangan alueen maapinta-alasta oli sisalviljelmää. Vuonna 2009 Tansania oli maailman kolmanneksi suurin sisalin tuottaja.


title: Tanga

text: Tangan tärkeimpiä teollisuuden yrityksiä ovat muun muassa sementtiteollisuusyritys Tanga Cement sekä meijeriteollisuusyritys Tanga Fresh.


title: Tanga

text: Merkittävä tansanialainen kirjailija Shaaban Bin Robert (1909–1962) oli kotoisin Vibamban kylästä, joka sijaitsee noin kymmenen kilometriä Tangasta etelään. Valtaosan elämästään hän työskenteli Tangassa ja Panganissa.


title: Tanga

text: Tansanian ylimmässä jalkapallosarjassa, Vodacom Premium Leaguessa, Tangaa edustavat joukkueet Coastal Union ja Mgambo Shooting. Joukkueet pelaavat kotiottelunsa Mkwakwani-stadionilla.


title: Pentti Pöyhönen

text: Pentti Pöyhönen (28. elokuuta 1925 Helsinki – 5. maaliskuuta 2000 Helsinki) oli suomalainen taloustieteilijä. Hän toimi Helsingin yliopiston kansantaloustieteen professorina lähes 30 vuotta ja oli ensimmäinen ekonometrian edustaja Suomessa.


title: Pentti Pöyhönen

text: Pöyhönen kirjoitti ylioppilaaksi Jyväskylän lyseon sotilaslinjalta vuonna 1945. Hän opiskeli Helsingin yliopistossa valmistuen valtiotieteen kandidaatiksi vuonna 1951 ja tohtoriksi vuonna 1956. Hän työskenteli Valtion teknillisen tutkimuslaitoksen tutkimusinsinöörinä vuosina 1953–1958. Hänet nimitettiin Helsingin kauppakorkeakoulun ekonometrian dosentiksi vuonna 1958. Helsingin yliopiston kansantaloustieteen varsinaiseksi professoriksi hänet nimitettiin vuonna 1959 ja tästä virasta hän jäi eläkkeelle vuonna 1988.


title: Pentti Pöyhönen

text: Pentti Pöyhönen oli ensimmäinen ekonometrian edustaja Suomessa. Hänen väitöskirjansa käsitteli asuntomarkkinoita ja oli tärkeältä osaltaan vakiinnuttamassa ekonometrista tutkimussuuntaa Suomeen. Hänen toinen keskeinen tutkimusalansa oli ulkomaankauppa ja taloudellinen integraatio. Ulkomaankaupan tutkimiseen hän perehtyi Stanfordin yliopistossa Kaliforniassa vuosina 1964–1965.


title: Pentti Pöyhönen

text: Pöyhönen julkaisi muun muassa tilastotieteen perusoppikirjan valtiotieteen opiskelijoille. Hänen viimeinen julkaisunsa oli vuonna 1995 ilmestynyt Helsingin yliopiston kansantaloustieteen laitoksen historiikki.


title: Chingola

text: Chingola on kaupunki Sambiassa. Vuonna 2000 siellä oli 147 448 asukasta.


title: Chingola

text: Chingolassa sijaitsee Nchangan avolouhos, joka on maailman toiseksi suurin avolouhos. Sieltä louhitaan kuparia. Kaivos on tuonut alueelle varakkuutta, mutta myös ympäristöuhkia. Vuonna 2006 kaivostominta jouduttiin keskeyttämään, kun se sotki 50 000 asukkaan juomaveden.


title: Chingola

text: Chingola sijaitsee Lusakan pohjoispuolella lähellä Kongon demokraattisen tasavallan rajaa. Kaupungissa on lentoasema, ICAO-koodi CGJ.


title: Gre-No-Li

text: Gre-No-Li on yhteisnimitys ruotsalaisille jalkapalloilijoille Gunnar Grenille, Gunnar Nordahlille ja Nils Liedholmille, jotka pelasivat 1950-luvulla italialaisessa AC Milanissa.


title: Gre-No-Li

text: Gren, Nordahl ja Liedholm johdattivat Ruotsin kultaan vuoden 1948 olympialaisissa. Nordahl siirtyi ensin AC Milaniin vuonna 1949 ja Gren sekä Liedholm seurasivat pian perässä. Yhdessä he muodostivat legendaariseen asemaan nousseen hyökkäyskolmikon, jolle italialainen toimittaja antoi nimen "Gre-No-Li". He olivat avainasemassa Milanin nousuun takaisin huipulle. Kolmikon johdolla Milan voitti vuonna 1951 ensimmäisen mestaruutensa 44 vuoteen. Toinen mestaruus tuli 1955, ja Nordahl voitti Serie A:n maalikuninkuuden viidesti. Liedholm voitti mestaruuden vielä kahdesti 1957 ja 1959 Grenin ja Nordahlin lähdettyä.


title: Kabwe

text: Kabwe on kaupunki Sambiassa. Vuonna 2000 siellä oli 176 758 asukasta.


title: Kabwe

text: Kabwen siirtomaa-aikainen nimi oli Broken Hill. Se perustettiin kaivoskaupungiksi 1902, kun Broken Hill -kukkulasta löytyi lyijyä ja sinkkiä.


title: Kabwe

text: Kabwe sijaitsee maan keskiosassa, Lusakasta pohjoiseen.


title: Luanshya

text: Luanshya on kaupunki Sambiassa. Vuonna 2000 siellä oli 115 579 asukasta. Se sijaitsee maan pohjoisosassa Ndolan ja Kitwen eteläpuolella.


title: Luanshya

text: Luanshya perustettiin kaivoskaupungiksi 1900-luvun alkupuolella, kun alueelta löytyi kuparia. Sieltä louhitaan myös kobolttia. 1900-luvun lopulla kaupunkia koetteli lama, kun kuparintuotanto kävi kannattamattomaksi.


title: Mbeya

text: Mbeya on kaupunki Tansaniassa. Vuonna 2002 siellä oli 232 596 asukasta.


title: Mbeya

text: Mbeya sijaitsee maan lounaisosassa lähellä Sambian rajaa. Se sijaitsee ylängöllä 1700 metrin korkeudessa. Se perustettiin 1920-luvulla kultakaivoskaupungiksi, kun alueella riehui kultakuume. Kaupunkiin vedetty rautatielinja houkutteli seudulle uudisasukkaita perustamaan suuria maatiloja.


title: Mbeya

text: Tansanian ylimmässä jalkapallosarjassa, Vodacom Premium Leaguessa, Mbeyaa edustavat joukkueet Mbeya City ja Prisons FC.


title: Bahtšisarai

text: Bah’tšysarai (, , ) on kaupunki ja Bahtšysarain piirin hallintokeskus Krimin niemimaan eteläosissa, Simferopolin ja Sevastopolin puolivälissä.


title: Bahtšisarai

text: Kaupungissa asui vuoden 2013 alussa 26 482 henkeä. Koko Bahtšysarain piiriin asukasluku oli 32 866 henkeä, johon kuului kaupungin ohella kolme kaupunkityyppistä taajamaa ja runsas 3 000 maaseutuasukasta.


title: Bahtšisarai

text: Kaupunki oli muinoin tataarien muodostaman Krimin kaanikunnan pääkaupunki. Paikka on antanut nimensä Aleksandr Puškinin runoelmalle "Bahtšisarain suihkulähde", jonka hän kirjoitti 1823.


title: Bahtšisarai

text: Bahtšisarai mainitaan historiallisissa lähteissä ensi kerran 1502, mutta ympäröivässä Tšuruk-su-joen laaksossa oli ollut merkittävää asutusta jo toistatuhatta vuotta. Kaani Sahib I Giray perusti tukikohtansa ja palatsinsa alueelle 1532, mistä lähtien Bahtšisarai toimi Krimin kaanikunnan pääkaupunkina ja Krimin tataarien kulttuurin keskuksena. Venäjän imperiumi laajentui Krimille 1783, minkä jälkeen Bahtšisarai menetti merkityksensä ja itsenäisyytensä. Tataarikulttuuri kukoisti alueella kuitenkin vielä pitkään, kunnes heidät pakkosiirrettiin Uzbekistanin neuvostotasavaltaan ja muualle 1944. Toimenpidettä kutsutaan tataarien keskuudessa nimellä "Sürgün".


title: Bahtšisarai

text: Simferopolista Sevastopoliin kulkeva valtatieyhteys (M26), samoin kuin samansuuntainen Ukrainan rautateiden rautatiekin, kulkevat Bahtšisarain kautta.


title: Valkoinen sulka

text: Valkoinen sulka on perinteisesti Ison-Britannian armeijan ja brittihallinnon alaisten maiden käyttämä pelkuruuden symboli. Sulka saatetaan antaa joko pelkurimaisesti käyttäytyneelle sotilaalle tai upseerille, tai siviilille, jonka uskotaan pinnaavan asepalveluksesta sodan aikana. Poikkeuksena sääntöön on Yhdysvaltain armeija, jossa myönnetty valkoinen sulka on puolestaan poikkeuksellisen rohkeuden ja tarkka-ampujan kykyjen merkki.


title: Valkoinen sulka

text: Valkoinen sulka pelkuruuden merkkinä on ollut käytössä 1700-luvulta lähtien. Sen symbolinen tausta periytyy tuon ajan suositusta viihdemuodosta, kukkotappelusta. Jalostetuilla puhdasverisillä tappelukukoilla ei ollut valkoisia sulkia pyrstössään, toisin kuin ristiverisillä kukoilla, joiden uskottiin pärjäävän huonommin kukkotappeluissa. Mikäli tappiolla olevan kukon omistaja halusi päättää tappelun säästääkseen eläintään, hän nosti esiin kauluksensa alla säilyttämänsä kimpun valkoisia sulkia. Tästä tavasta jäi käyttöön pelkuruutta tarkoittava termi "valkoisen sulan näyttäminen" ("showing white feather").


title: Valkoinen sulka

text: Sulan on tehnyt kuuluisaksi A. E. W. Masonin vuonna 1902 ilmestynyt kirja "The Four Feathers", joka sittemmin on kuvattu elokuvaksi ainakin kuusi kertaa. Myös P. G. Wodehouse kirjoitti koulumaailmaan sijoittuvan ja poikien tappeluista kertovan kirjan "The White Feather" viisi vuotta Masonia myöhemmin.


title: Valkoinen sulka

text: Ensimmäisen maailmansodan aikana Ison-Britannian kotirintaman naiset antoivat valkoisia sulkia niille miehille, jotka eivät syystä tai toisesta olleet värväytyneet armeijaan. Elokuussa 1914 amiraali Charles Fitzgerald kirjailija Mary Augusta Wardin tuella perusti naisille jopa erityisen "ritarikunnan", "The Order of the White Feather of Cowardice". Näin armeijan johto sai naiset velvollistamaan miehiä osallistumaan ennen näkemättömän suurten tappioiden tähden alkusuosionsa nopeasti menettäneeseen sotaan.


title: Valkoinen sulka

text: Sulkien jakaminen oli erityisen suosittua ajan feministien ja suffragettien keskuudessa, joiden johtohahmojen kuten Emmeline ja Christabel Pankhurstin johdolla muodostettiin nk. "Valkoisen sulan prikaati". Naiset suhtautuivat tehtäväänsä vastaavalla kiihkolla, jolla he toimivat naisasialiikkeessä. Maan jouduttua kriisitilanteeseen Pankhurstit uskoivat, ettei itse naisasian aggressiivinen ajaminen palvelisi kansakunnan yhdistymistä ulkoista vastustajaa vastaan, joten he käyttivät valkoisen sulan jakamista poliittisen vaikutusvaltansa ylläpitämiseksi. Kohteeksi joutuivat lähes kaikki sodan aikana siviilipuvussa liikkuneet palvelusikäisiltä näyttäneet miehet: myös iän, terveyssyiden ja työnsä takia rintamapalveluksesta vapautetut. Monille miehille sulan saaminen merkitsi häpeää, jota joutui kantamaan koko loppuikänsä.


title: Valkoinen sulka

text: LONTOON NUORILLE NAISILLE: Pukeutuuko sinun "oma kultasi" khakiin? Mikäli ei, niin eikö SINUN MIELESTÄSI pitäisi?Jos hän ei pidä sinua ja sinun maatasi puolustamisen arvoisena - pidätkö sinä häntä ITSESI ARVOISENA? Älä sääli tyttöä, joka on yksin - hänen nuori miehensä on luultavasti jo sotilas, joka taistelee hänen ja hänen maansa puolesta - ja myös SINUN! Jos sinun nuori miehesi lyö laimin velvollisuutensa kuninkaalleen ja isänmaalleen, joskus voi koittaa aika jolloin hän voi HYLÄTÄ SINUT.Mieti asiaa - pyydä häntä sitten LIITTYMÄÄN ARMEIJAAN JO TÄNÄÄN (Englantilainen värväysjuliste ensimmäisen maailmansodan ajalta.)


title: Valkoinen sulka

text: Kohteiksi joutuivat jopa sotaan jo osallistuneet, mutta haavoittumisten takia vapautetut ja kunniamerkein palkitut miehet. Naiset saattoivat keräytyä pinnaajaksi epäilemänsä ympärille, ja alkaa nimittelemään tätä pelkuriksi ja sättimään joukolla. Sulan saaminen oli niin suuri häpeä, että jopa alaikäiset valehtelivat ikänsä ja liittyivät armeijaan pelastaakseen kunniansa. Nuorimpien sulalla häpäistyjen värväytyjien iän tiedetään olleen 14 vuotta. Myös vakavasti sairaat, esim. tuberkuloosista kärsivät miehet värväytyivät mieluummin rintamalle, kuin yrittivät kestää naisten ahdistelua. Myös monet värvääjät suostuivat väärentämään esim. iän ja pituuden kutsuntapapereissa, jos heille kertoi saaneensa sulan. Miehet eivät kuitenkaan aina suhtautuneet alistuvasti sulan saamiseen. Eräässä tällaisessa tapauksessa sotamies Ernest Atkins ojensi naista, joka oli antanut hänelle sulan raitiovaunussa. Hän läpsäisi lippuviholla naista kasvoille ja sanoi: "Ilman muuta vien sulan mukanani pojille Passchendalessa. Olen siviileissä, koska ihmisten mielestä uniformu näyttää kurjalta, mutta uniformu päälläkään en olisi edes puoleksi niin kurja kuin sinä."


title: Valkoinen sulka

text: Myös Australiassa sulkien jakaminen sai välillä naurettavia mittasuhteita. Sulkia annettiin jopa Gallipolissa palvelleelle 24 kertaa haavoittuneelle Viktorian ristillä palkitulle siviilipukuiselle miehelle, joka oli osallistumassa kotikaupungissaan hänen kunniakseen järjestettyihin juhliin. Toisen maailmansodan aikana yksi sulan saaneista oli rohkeudesta jo ensimmäisessä maailmansodassa palkittu mies, joka ilmoittautui vapaaehtoisena sotaan heti, mutta määrättiin siviilipalvelukseen ammatillisten kykyjensä vuoksi.


title: Valkoinen sulka

text: Koska tilanne paheni jatkuvasti, jouduttiin rintamalta lomalla oleville antamaan erilaisia tunnuksia, jotta he välttyisivät sulkia jakaneilta naisilta. Myös niille värväytyneille, jotka joutuivat odottamaan sijoitustaan annettiin punaisella kruunulla merkitty sininen hihanauha. Mikäli nauhaa joutui kantamaan tavallista kauemmin, alkoi ahdistelu jälleen. Valtion alaisuudessa työskenneille ja tärkeitä siviilitehtäviä hoitaville annettiin myös tunnuksia pilkanteon välttämiseksi.


title: Valkoinen sulka

text: Rintamalla palvellut kirjailija Compton Mackenzie kirjoitti, että nämä "idioottimaiset nuoret naiset käyttävät valkoisia sulkia vain päästäkseen eroon poikaystävistään, joihin he olivat kyllästyneet".


title: Valkoinen sulka

text: Ensimmäisen maailmansodan jälkeen valkoisesta sulasta on tullut myös pasifistien käyttämä symboli. Brittiläinen pasifisti ja poliitikko Fenner Brockway kertoi saaneensa sodan aikana niin monta sulkaa, että saattoi tehdä niistä viuhkan.


title: Mufulira

text: Mufulira on kaupunki Sambiassa. Vuonna 2000 siellä oli 122 336 asukasta.


title: Mufulira

text: Mufulira perustettiin kaivoskaupungiksi 1930-luvulla. Se on edelleen huomattava kuparin tuottaja. Kaivos on tuonut alueelle varakkuutta, mutta myös ympäristöuhkia. Tammikuussa 2008 kaivostoiminnan jätevesien pelättiin pilanneen juoma- ja kasteluvedet alueella. Vuonna 2006 läheisessä Chingolassa oli samantyyppinen onnettomuus.


title: Mufulira

text: Mufulira sijaitsee Lusakan pohjoispuolella 16 km:n päässä Kongon demokraattisen tasavallan rajasta. Chingolaan menee päällystetty maantie, matkaa on 55 km. Sambian kolmas presidentti Levy Mwanawasa syntyi Mufulirassa.


title: Heikki Oikarinen

text: Heikki Oikarinen (s. 9. elokuuta 1892 Ristijärvi) oli suomalainen jääkärikapteeni. Hän oli Saksassa sotilaskoulutuksensa saanut jääkäri, joka osallistui jo ensimmäiseen maailmansotaan Saksan armeijassa ja myöhemmin käytyyn Suomen sisällissotaan. Talvi- ja jatkosodassa hän toimi komppanianpäällikkönä kumpaisessakin sodassa ja epäonnekseen myös molemmissa haavoittui.


title: Heikki Oikarinen

text: Hänen vanhempansa olivat maanviljelijä Antti Oikarinen ja Kaisa - Liisa Kemppainen. Hänet vihittiin avioliittoon vuonna 1923 Anna-Sofia Härkösen kanssa.


title: Heikki Oikarinen

text: Oikarinen kävi kansakoulun ja Kainuun kansanopiston vuonna 1913 ja Kainuun kotiteollisuusyhdistyksen kotiteollisuuskoulun vuonna1914. Hän suoritti myös yksityisesti keskikoulun Iin yhteiskoulussa vuonna 1930. Suojeluskuntaupseerikurssi Suojeluskuntain päällystökoulussa hän suoritti vuonna 1932 ja taktiikan soveltamiskurssin vuosina 1924 ja 1927 sekä Reserviupseerikoulun vuonna 1928. Komppanianpäällikkökurssin hän suoritti vuonna 1933 ja luutnanttikurssin vuonna 1936.


title: Heikki Oikarinen

text: Oikarinen liittyi vapaaehtoisena Saksassa sotilaskoulutusta antavaan jääkäripataljoona 27:n täydennysjoukkoon 27. kesäkuuta 1916, josta hänet siirrettiin pataljoonan 4. komppaniaan 6. lokakuuta 1916. Hän otti osaa taisteluihin ensimmäisessä maailmansodassa Saksan itärintamalla Riianlahdella ja Aa-joella.


title: Heikki Oikarinen

text: Oikarinen astui Suomen valkoisen armeijan palvelukseen Saksassa 11. helmikuuta 1918 kirjoitettuaan palvelusopimuksen sekä vannoi sotilasvasvalan, jonka jälkeen hänet ylennettiin aliupseeriksi. Oikarinen saapui takaisin Suomeen (Vaasaan) jääkärien pääjoukon mukana 25. helmikuuta 1918. Suomen sisällissotaan hänet komennettiin koulutusaliupseeriksi ja joukkueenjohtajaksi 3. jääkärirykmentin 5. jääkäripataljoonan 2. komppaniaan, missä joukossa osallistui taisteluihin Tampereella ja Viipurissa.


title: Heikki Oikarinen

text: Oikarinen palveli sisällissodan jälkeen edelleen 3. Jääkärirykmentissä, josta muodostettiin myöhemmin aluksi Savon Jääkärirykmentti 3 ja sitten Uudenmaan rykmentti. Hän palveli rykmentin 2. komppaniassa. Armeijasta Oikarinen erosi 5. huhtikuuta 1919 ja astui suojeluskuntajärjestön palvelukseen, missä hän toimi 15. toukokuuta 1919 alkaen paikallispäällikkönä Ristijärven suojeluskunnassa. Myöhemmin hänet määrättiin päälliköksi 15. huhtikuuta 1921 alkaen Kajaanin (myöhemmin Kainuun) suojeluskuntapiirin ensimmäiselle alueelle, josta hänet siirrettiin 1. helmikuuta 1933 niin ikään päälliköksi viidennelle alueelle, kunnes 14. toukokuuta 1937 hänet siirrettiin XII alueen päälliköksi.


title: Heikki Oikarinen

text: Oikarinen osallistui talvisotaan joukkueenjohtajana ja komppanianpäällikkönä Erillisessä Pataljoona 15:sta, missä joukossa hän otti osaa taisteluihin Hulkonniemellä, missä hän haavoittui 12. joulukuuta 1939 ja Raatteella ja Suomussalmella.


title: Heikki Oikarinen

text: Välirauhan aikana Oikarinen jatkoi edelleen samassa tehtävässä komppanianpäällikkönä, mutta siirrettiin myöhemmin pataljoonan komentajan viransijaiseksi. Komentajan viransijaisuuden päätyttyä hänet siirrettiin komppanianpäälliköksi Jalkaväkirykmentti 44:ään, josta hänet siirrettiin edelleen niin ikään komppanianpäälliköksi 11. Prikaatiin. Vielä ennen jatkosodan puhkeamista hänet kerittiin siirtää Oulun suojeluskuntapiirin XX alueen päälliköksi.


title: Heikki Oikarinen

text: Jatkosodan puhjettua Oikarinen komennettiin komppanianpäälliköksi Jalkaväkirykmentti 11:sta, minkä päällikkönä hän otti osaa jatkosodan taisteluihin Uhtualla, missä hän haavoittui 7. elokuuta 1941. Haavoista parannuttuaan hän ei enää palannut rintamalle vaan astui Oulun suojeluskuntapiirin palvelukseen sotilaspoikajohtajaksi ja oli tehtävässä sodan loppuun saakka. Oikarinen erosi vakinaisesta palveluksesta sotien jälkeen. Sotien jälkeen hän siirtyi johtajaksi Ristijärven Säästöpankkiin, missä työskenteli vuoteen 1948 saakka, jonka jälkeen hän toimi Ristijärvellä pienviljelijänä Ristijärvellä toimien samalla myös kansaneläkelaitoksen piiriasiamiehenä.


title: Heikki Oikarinen

text: Oikarinen toimi Oulaisten sotavammapoliklinikan sairastarkastustoimikunnan puheenjohtajana vuosina 1942–1944 ja oli Ristijärven seurakunnan kirkkoneuvoston ja valtuuston jäsenenä sekä Kajaanin rovastikunnan edustajana Kirkolliskokouksessa vuosina 1958 ja 1963. Hän kuului myös Herättäjäyhdistyksen johtokuntaan.


title: S/S Wipunen

text: S/S Wipunen on suomalainen höyrylaiva, joka on rakennettu vuonna 1907 Paul Wahl & Co:n telakalla Varkaudessa. Aluksen rakennutti Oy Gust Ranin huolehtimaan yhtiön teollisuuslaitosten tarvitsemien halkojen kuljetuksista ja tukkukaupan tavaroiden proomukuljetuksista Saimaalla. Kuljetukset hinaaja Wipunen hoiti vetämällä tavallisesti 3-4 haloilla ja tukkutavaralla lastattua proomua.


title: S/S Wipunen

text: Ammattiliikenteessä Wipunen toimi vuoteen 1969 asti, jonka jälkeen alus on toiminut muotoon Lignell & Piispanen nimensä muuttaneen alkuperäisen rakennuttajansa Oy Gust Raninin edustusaluksena. Alus kuuluu Museoviraston perinnelaivarekisteriin ja se on Suomen Höyrypursiseuran alusrekisterissä.


title: Artists Rifles

text: Artists Rifles (alun perin Artists' Rifles, mutta heittomerkistä luovuttiin 1937) on Yhdistyneen kuningaskunnan asevoimien vapaaehtoisrykmentti, jonka nimeä kantaa nykyään 21 Special Air Service Regiment (Artists) (Reserve).


title: Artists Rifles

text: Rykmentti muodostettiin 1859, osana suurta vapaaehtoisliikettä Ison-Britannian pelätessä Napoleon III:n mahdollista invaasiota. Sen perusti lordi Peel taideopiskelija Edward Sterlingin idean pohjalta ja se koostui ammattilaistaidemaalareista, muusikoista, näyttelijöistä, arkkitehdeista ja muista luovien alojen taitajista. Se perustettiin helmikuussa 1860 nimellä 38th Middlesex (Artists) Rifle Volunteer Corps ja sen päämajaksi tuli Burlington house. Ensimmäiset komentajat olivat molemmat taidemaalareita: Henry Wyndham Phillips ja Frederic Leighton. Pataljoonan kokoinen Artists Rifles osallistui ensimmäistä kertaa sotatoimiin buurisodassa 1900-luvun ensimmäisinä vuosina.


title: Artists Rifles

text: Ensimmäisen maailmansodan aikana se toimi aluksi koulutuspataljoonana, kunnes pääsi osallistumaan taisteluihin Ranskassa 1917–1918. Siitä tuli noissa taisteluissa raskaimmat tappiot kärsinyt pataljoona. 1920-luvun alussa siitä tehtiin rykmentti nimellä 28th County of London Regiment. Toisen maailmansodan ajan yksikkö toimi koulutusrykmenttinä, eikä osallistunut taisteluihin. Se lakkautettiin pian sodan jälkeen 1945, mutta perustettiin osaksi maahanlaskujoukkoja jälleen vuonna 1947.


title: Grundström

text: Groundstroem, Groundström tai Grundström on muun muassa seuraavien henkilöiden sukunimi:


title: Megasoma

text:
Megasoma on kovakuoriaisiin ("Coleoptera") kuuluva suku.
Suvun nimityksen vanhoja synonyymejä ovat olleet "Megalosoma" (Carl Hermann Conrad Burmeister, 1847), "Megasominus" (Thomas Casey, 1915) ja "Lycophontes" (Philipp Bruch, 1910).


title: Oryctini

text: Oryctini on kovakuoriaisten ("Coleoptera") tribus, joka kuuluu lehtisarvisten ("Scarabaeidae") heimoon.


title: Oryctes

text: Oryctes on kovakuoriaisiin ("Coleoptera") kuuluva suku.


title: Miguel Muñoz -palkinto

text: Miguel Muñoz -palkinto () on Espanjan jalkapalloilussa kauden parhaalle valmentajalle myönnettävä palkinto, jota urheilulehti "Marca" on jakanut kaudesta 2005–2006 lähtien. Palkinto on nimetty legendaarisen Real Madrid -valmentaja Miguel Muñozin mukaan.


title: Miguel Muñoz -palkinto

text: Palkinto pohjautuu "Marcan" omaan pisteytysjärjestelmään: jossa valmentajalle annetaan pisteitä 1–3 jokaisesta ottelusta, hänen joukkueensa esitysten mukaan. Valmentaja, jolla on eniten pisteitä kauden päätyttyä voittaa palkinnon.


title: Mäki (täsmennyssivu)

text: Mäki voi tarkoittaa seuraavia:


title: Kuopion Reippaan Voimistelijat

text: Kuopion Reippaan Voimistelijat on kuopiolainen voimisteluseura. Se jatkaa vuonna 1906 perustetun Kuopion Reipas Ry:n perinteitä. Kuopion Reippaan Voimistelijat on ainut alkuperäisen seuran perinnäisseuroista, joka on säilyttänyt nimessään Kuopion Reipas läpi aikojen, ja näin yhteyden alkuperäiseen seuraan.


title: Kuopion Reippaan Voimistelijat

text: Seura sai alkunsa vuonna 1906, kun Kuopion Raittiusseuran Miesvoimistelijat, Kuopion Voimistelijat ja Rautatieläisten voimisteluseura päättivät yhdistyä. Tällöin nimeksi tuli Kuopion Reipas. Kuopion Reippaan ohjelmassa olivat hiihto, paini, yleisurheilu, voimistelu ja jalkapallo.


title: Kuopion Reippaan Voimistelijat

text: Vuoden 1918 tapahtumien jälkeen Kuopion Reippaan yleisseura hajosi. Uusina seuroina muodostuivat vuonna 1920 Kuopion Urheilu-Veikot, vuonna 1923 Kuopion Palloseura ja vuonna 1930 Puijon Hiihtoseura. Jäljelle jäänyt Naisjaosto tahtoi säilyttää Reippaan nimen ja otti nimekseen Kuopion Reippaan Naisvoimistelijat ry:n. 2000-luvulla seura päätti palata juurilleen. Miesvoimistelijoiden kiinnostuksen seurauksena seura päätti muuttaa nimensä Kuopion Reippaan Voimistelijat Ry:ksi. Seuralla on noin 1 300 jäsentä ja se on suurin Kuopion suurin liikuntaseura jäsenmäärältään.


title: Kuopion Reippaan Voimistelijat

text: Vuosina 1906–1907 Suomen ensimmäinen yleisurheilun olympiavoittaja, kuopiolainen juoksija Hannes Kolehmainen edusti Kuopion Reipasta, ennen kuin perusti veljensä kanssa kilpailevan urheiluseuran Kuopion Riennon.


title: Venäjän ja Itä-Euroopan instituutti

text: Venäjän ja Itä-Euroopan instituutti oli vuosina 1992–2012 toiminut Suomen opetus- ja kulttuuriministeriön alainen kansainvälinen tukiyksikkö, joka perustettiin Neuvostoliittoinstituutin seuraajaksi Neuvostoliiton hajoamisen jälkeen. Instituutin tehtävä oli parantaa Euroopan maiden keskinäistä ymmärrystä edistämällä monenkeskistä kulttuuriyhteistyötä EU-maiden sekä Venäjän, Ukrainan ja Valko-Venäjän välillä. Instituutti toimi kulttuurin ja taiteen kentässä kotimaassa sekä lähialueilla luoden kansainvälisiä verkostoja ja toimien tiedonvälittäjänä. Instituutille tärkeitä lähialueita olivat EU ja Pohjoisen ulottuvuuden alue sekä itäslaavilainen kulttuuripiiri.


title: Venäjän ja Itä-Euroopan instituutti

text: Venäjän ja Itä-Euroopan instituuttia edeltänyt Neuvostoliittoinstituutti perustettiin vuonna 1947 edistämään kulttuuri- ja tiedeyhteistyötä Suomen ja silloisen Neuvostoliiton välillä. Uuden instituutin tehtävät säädettiin asetuksella vuonna 2001:Instituutti tarjosi tiedotus-, konsultointi- ja hankevalmistelupalveluita luovien alojen toimijoille ja osallistuu kotimaisiin monikulttuurisiin hankkeisiin Venäjältä ja Itä-Euroopasta muuttaneiden kulttuuripalvelujen vahvistamiseksi. Lisäksi instituutti osallistui kulttuurin lähialueyhteistyöhön sekä EU:n, Venäjän ja Itä-Euroopan väliseen kulttuuriyhteistyöhön ja toimeenpani pohjoisen ulottuvuuden kulttuurikumppanuushankkeita luovien alojen kilpailukyvyn vahvistamiseksi. Instituutti ylläpiti myös Venäjän, Ukrainan ja Valko-Venäjän kulttuuriin ja yhteiskuntaan erikoistunutta kirjastoa. Instituutin tehtävät vaihtelivat kulttuurisuhteiden keskusvirastosta kulttuurivaihdon ja kielistipendien koordinoimiseen.


title: Venäjän ja Itä-Euroopan instituutti

text: Venäjän ja Itä-Euroopan instituutti muutti vuonna 1993 Eirasta Tilastokeskuksen entisiin tiloihin Annankadulle (myöh. Antinkatu 1).


title: Venäjän ja Itä-Euroopan instituutti

text: Instituutin lakkauttamisesta ja sen toimintojen liittämisestä muihin virastoihin ja laitoksiin keskusteltiin runsaasti varsinkin 2000-luvulla mm. erilaisissa työryhmissä. Esimerkiksi vuoden 2007 valtion talousarvioesityksessä sille myönnettiin määrärahat vain puoleksi vuodeksi, jonka jälkeen se oli määrä lakkauttaa. Eduskunta kuitenkin hylkäsi esityksen. Vuonna 2008 instituutin toiminta linjattiin uudelleen. Viimein vuoden 2012 lopussa se asiaa pohtineen työryhmän esityksestä lakkautettiin ja sen toiminnot, lähinnä venäjänkielinen kirjasto siirrettiin perustetulle Cultura-säätiölle . Samalla kirjastopalvelut muuttivat Espoon Leppävaaran Sello-keskukseen.


title: Venäjän ja Itä-Euroopan instituutti

text: Instituutin johtajana toimivat ensin Valdemar Melanko ja sitten Kirsti Sutinen.


title: Sovjetologia

text: Sovjetologia on nimitys Neuvostoliiton olemassaolon ja erityisesti Kylmän sodan aikana lännessä vallinneelle (tieteelliselle ja muulle) tutkimukselle, jonka tarkoitus oli analysoida ja ymmärtää Neuvostoliiton hallintojärjestelmää, politiikkaa, talouselämää ja käytäntöjä sekä yhteiskuntaa kokonaisuudessaan. Sovjetologisen tutkimuksen lähtökohtana oli Neuvostoliiton näkeminen totalitaristisena järjestelmänä, jossa valtio ja johtava puolue pystyivät alistamaan valtaansa kaikki yhteiskunnan osat, eikä mitään yhteiskunnan osaa tai toimintoa voida tarkastella ilman tämän alistussuhteen huomioon ottamista. Tämä alistaminen koski myös Neuvostoliiton lehdistöä ja siellä harjoitettua tieteellistä tutkimustoimintaa.


title: Sovjetologia

text: Järjestelmällisen tieteellisen tutkimuksen lisäksi sovjetologiaksi kutsuttiin lehdistön ja muiden tahojen harjoittamaa analyysia, joka yleensä liittyi päivän politiikkaan ja siitä tiedottamiseen. Kun Neuvostoliitossa ei harjoitettu länsimaistyyppistä vapaata tiedonvälitystä, vaan viranomaisten tiukasti kontrolloimaa, vähintäänkin valikoivaa tiedottamista, jonka tarkoituksena oli vahvistaa vallitsevaa yhteiskuntajärjestelmää, oli länsimaisittain katsoen luotettavan kuvan saamiseksi käytettävä erityisiä menetelmiä mm. "rivien välistä lukemista" ja pientenkin epäsuorien vihjeiden tulkitsemista. Tällaisia vihjeitä saattoivat olla esimerkiksi muotokuvien asettaminen ja poistaminen, henkilöiden istuma- tai seisomajärjestyksen muutokset virallisissa tilaisuuksissa. Tällaista tutkimusta harjoitettiin erityisesti Yhdysvalloissa ja sen liittolaismaissa, ja sen tarkoitus ei ollut puhtaan tieteellinen vaan ennen kaikkea poliittinen, jopa puolustuspoliittinen: haluttiin ennustaa Neuvostoliiton politiikan muutoksia, mm. laajentumishalun ja alusmaiden kontrollin kannalta.


title: Sovjetologia

text: Jälkikäteen sovietologiaa on usein arvioitu yksinomaan siltä kannalta, miten hyvin se onnistui ennakoimaan Neuvostoliiton hajoamisen. On myös esitetty kritiikkiä, jonka mukaan totalitarismiteoria oli liioiteltu, ja liian sokeasti siihen tuijottaminen esti huomaamasta rakennelman hajoamiseen johtaneen, valtiosta rippumattoman liikehdinnän.


title: Sovjetologia

text: Länsimaissa varsinkin Neuvostoliiton jälkeistä sovjetologiaa, mutta joskus myös vanhempaa, on kutsuttu nimellä kremlologia. Nykyään sen tavoitteena on ainakin osittain samoin menetelmin arvioida ja ennakoida valtasuhteita ja virallisen politiikan muutoksia Venäjällä.


title: Sovjetologia

text: Suomessa varsinaista sovietologiaa ei harjoitettu virallisesti. Neuvostoliitto ei katsonut tuollaista tutkimusta suopeasti, eikä Suomen virallinen ulkopolitiikka halunnut ärsyttää itänaapuria. Suomessa enemmänkin välitettiin neuvostoliittolaisten tiedonlähteiden antamaa informaatiota. Siihen perustui myös maassa harjoitettu Neuvostoliittoa koskeva tieteellinen tutkimus, jota on kutsuttu myös nimellä idäntutkimus. Toisen maailmansodan jälkeen perustettu Neuvostoliittoinstituutti oli yksi tällaiselle tutkimukselle perustettuja organisaatioita, mutta sen toiminta muuttui hyvin pian perustamisensa jälkeen tiedotusluontoiseksi ja hyviä naapuruussuhteita tukevaksi. Joskus sovjetologiaksi kutsuttiin Suomessakin reaalipolitiikkaan liittyvää taitoa tulkita neuvostojohtajien sanomisia ja vetää siitä Suomen sisäpolitiikkaa koskevat "oikeat" johtopäätökset (ks. suomettuminen).


title: Sovjetologia

text: Suomessa Neuvostoliiton hajoamisen jälkeiseen tilintekoon liittyi yhtäältä voimakas keskustelu ja menneen tutkimuksen arviointi, johon liittyi sekä nykyisen että menneen kritiikki, jopa puheet tutkimuksen jälkisuomettumisesta. Toisaalta Suomen Akatemia ja korkeakoulut ryhtyivät suuntaamaan resursseja Venäjän tutkimukseen. Akatemia myönsi joulukuussa 1994 21 miljoonaa markkaa Venäjän ja Itä-Euroopan tutkimusohjelmalle, joka käynnistyi ripeästi Suomen liityttyä EU:n jäseneksi. EU:ssa oletettiin Suomen voivan tarjota sellaista Venäjää koskevaa tietoa, jota muualla ei ole tarjolla ja Suomessa tartuttiin haasteeseen. Helsingin yliopiston yhteyteen perustettiin valtakunnallinen Venäjän ja Itä-Euroopan tutkimuksen ja opetuksen keskus, Aleksanteri-instituutti. Myös alan professuurin perustamista Suomeen esitettiin. Uusia hankkeita kritisoitiin voimakkaasti siitä, että ne olivat kovin byrokraattisia ja virkamiesjohtoisia, ja myös siitä, että niiden johtoryhmät oli miehitetty vanhoilla neuvostoajan vuorineuvoksilla ja poliitikoilla.


title: Mort Walker

text: Addison Morton ”Mort” Walker (3. syyskuuta 1923 El Dorado, Kansas – 27. tammikuuta 2018 Stamford, Connecticut) oli yhdysvaltalainen sarjakuvantekijä. Hänet tunnetaan erityisesti sanomalehtisarjakuvien "Masi" (1950–) sekä "Pirkko ja Pentti" (1954–) luojana. Walker toimi sarjakuviensa parissa yhtäjaksoisesti yli 65 vuoden ajan.


title: Mort Walker

text: Walkerin isä oli arkkitehti ja hänen äitinsä sanomalehden kuvittaja. Hän varttui Missourin Kansas Cityssä. Walker myi jo kouluaikoinaan piirroksiaan lehdille ja hänet palkattiin 18-vuotiaana Hallmarkille onnittelukorttien suunnittelijaksi. Toisen maailmansodan aikana hänet kutsuttiin Yhdysvaltain armeijaan, jossa hän palveli neljä vuotta ja yleni sotamiehestä luutnantiksi. Hän oli sodan aikana Italiassa tiedustelu-upseerina ja myöhemmin sotavankileirin komentajana. Palattuaan siviiliin Walker valmistui vuonna 1948 Missourin yliopistosta. Sen jälkeen hän toimitti Dell-yhtiön sarjakuvalehtiä ja myi lisää piirroksiaan lehdille.


title: Mort Walker

text: Walker kehitti 1940-luvun lopulla "The Saturday Evening Postin" toimittajan John Baileyn pyynnöstä sarjakuvan Spider-nimisestä laiskasta ja velmusta yliopisto-opiskelijasta. Hän vaihtoi myöhemmin hahmon nimeksi Beetle Bailey, poimien sukunimen kyseiseltä toimittajalta. Korean sodan puhjettua vuonna 1950 Walker siirsi hahmon armeijaan ja näin syntyi "Masi", joka pääsi King Features Syndicate -sarjakuvasyndikaatin levitykseen. Suurmenestykseksi kohonnut sarja ilmestyi parhaimmillaan 1 800 sanomalehdessä. Sarjan piirtäminen siirtyi vähitellen Walkerin pojille Brian ja Greg Walkerille, jotka osallistuivat sen tekemiseen 1970-luvulta alkaen, mutta Walker oli mukana sen käsikirjoittamisessa kuolemaansa asti. King Featuresin mukaan Walker teki pidemmän uran kuin kukaan toinen itse luodun strippisarjakuvan tekijänä.


title: Mort Walker

text: Walkerin kanssa yhteistyötä tehneitä sarjakuvantekijöitä olivat muun muassa Dik Browne, Jerry Dumas, Bob Gustafson ja Bud Jones. Brownen kanssa Walker kehitti suositun sarjakuvan "Pirkko ja Pentti" (Hi and Lois) ja Dumasin kanssa sarjan "Sami ja Siilo" (Sam and Silo). Walkerin muista strippisarjoista menestykseen ylsi myös "Masan arkki" (Boner´s ark). Myös hänen kuusi lastaan ovat työskennelleet hänen studiossaan.


title: Mort Walker

text: Walker sai työstään lukuisia palkintoja, kuten National Cartoonists Societyn myöntämän Reuben-palkinnon vuonna 1954. Yhdysvaltain puolustusministeriö myönsi hänelle vuonna 2000 Distinguished Civilian Service -mitalin, joka on korkea-arvoisin siviileille myönnettävä sotilaallinen ansiomerkki. Walker perusti vuonna 1974 Connecticutin Greenwichiin International Museum of Cartoon Art -nimisen sarjakuvamuseon, joka toimii nykyään Ohion osavaltionyliopiston yhteydessä osana toista museota.


title: Saarenmaan-Läänemaan hiippakunta

text: Saarenmaan hiippakunta oli itsenäinen valtio Virossa. Hiippakunta itsenäistyi Saksalaisesta ritarikunnasta ja se oli yksi Liivinmaan liiton viidestä valtiosta. Hiippakunnan itsenäisyys loppui kun sen viimeinen piispa myi sen Tanskalle vuonna 1560.


title: Florentiini

text: Florentiini () on suuri, keltainen 137,27 karaatin (27,454 g) timantti. Siihen hiottiin yhtenä ensimmäisistä timanteista säännollinen fasettipinta, jossa on 126 viistettä.


title: Florentiini

text: Kivi hiottiin 1400-luvulla Bruggessä. Timantti myytiin alun perin yhdellä floriinilla (noin 6 euroa). Tarinat siitä alkoivat vuonna 1477, kun taistelussa kaatuneen Burgundin herttuan Kaarle Rohkean kerrottiin kantaneen sitä. Ensimmäinen selvästi dokumentoitu maininta timantista on vuodelta 1657. Silloin Florentiini oli vauraan firenzeläisen Medicin suvun hallussa. Seuraavaksi timantti siirtyi Lothringenin herttualle Franz III Stefanille vuonna 1736. Kun hänen tyttärensä Marie Antoinette meni naimisiin Ranskan kuninkaan Ludvig XVI:n kanssa, hän sai Florentiinin isältään häälahjaksi. Seuraavaksi Florentiini putkahti esille Ranskan keisari Napoleon I:n liittyessä naimakaupalla Habsburgien sukuun. Napoleon antoi vaimolleen Marie-Louiselle Florentiinin häälahjaksi. Timantti palasi jälleen Habsburgeille. Se istutettiin kiinni Habsburgien kruunuun, jossa se pysyi vuoteen 1888 saakka. Vuonna 1918 keisarikunta luhistui ja keisariperhe pakeni jalokivet mukanaan. Heidän oli pakko käyttää myydessään timanttia välikättä. Välikäsi kuitenkin katosi mukanaan Florentiini. 1920-luvulla Yhdysvalloissa se hiottiin uudelleen.


title: Sinikeltamalawinahven

text: Sinikeltamalawinahven ("Pseudotropheus saulosi") on afrikkalaisessa Malawijärvessä elävä endeeminen kirjoahvenlaji. Lajia tavataan järvestä ainoastaan yhdeltä kivikkoiselta riutalta, minkä vuoksi se luokitellaan vaarantuneeksi.


title: Sinikeltamalawinahven

text: Sinikeltamalawinahven koiras saavuttaa noin 8,6 cm pituuden. Koiras on väritykseltään musta sinisin pystyraidoin, naaras on suomupeitteeltään kirkkaan keltainen. Poikaset ovat pieninä keltaisia ja saavat kasvaessaan aikuisvärin. Hallitseva koiras on väreiltään kirkkain.


title: Sinikeltamalawinahven

text: Sinikeltamalawinahven koirailla on omat alueensa ja erityisesti johtava koiras jahtaa muita samassa akvaariossa olevia koiraita ja toisinaan myös naarassinikeltamalawinahvenia. Jotta johtavan koiraan aggressio ei kohdistuisi vain yhteen yksilöön, samassa akvaariossa tulisi pitää vähintään kuutta lajin edustajaa.


title: Sinikeltamalawinahven

text: Sinikeltamalawinahvenet viihtyvät vedessä, jonka lämpötila on 23–27 °C ja pH 7,4–8,4. Ravintonaan laji käyttää pääasiassa leviä.


title: Axium

text:
Axium on missourilainen hard rock -yhtye, jonka David Cook perusti 1999. David Cook toimi solistina yhtyeen hajoamiseen 2006 saakka.
Yhtye luokitellaan post-grunge ja hard rock -genreihin. Se toimi aktiivisena vuosina 1999-2006.


title: Clauden lasi

text: Clauden lasi eli Clauden peili ( tai " Black mirror") on ranskalaisen 1600-luvun maisemamaalarin Claude Lorrainin mukaan nimetty maiseman tarkasteluväline, optinen laite näkymän tarkasteluun. Sitä käyttivät niin maisemaa havainnoivat piirtäjät ja taidemaalarit kuin maisemia ihailevat matkailijatkin 1700- ja 1800-luvuilla.


title: Clauden lasi

text: Clauden lasit ovat tavallisesti hieman kämmenen kokoa suurempia, pyöreitä, soikeita, neliön- tai suorakaiteen muotoisia hieman kuperia, tummennettuja peilejä. Ne tehtiin matkailua varten, joten tavallisesti peili on rasiassa, joka on varustettu saranoidulla kannella. Joidenkin peilien kehykset on pehmustettu kankaalla.


title: Clauden lasi

text: Havaittuaan erityisen pittoreskin maiseman matkailija otti esille Clauden lasin, kääntyi selin maisemaan ja tarkasteli sitä laitteen avulla. Laite rajasi näkymän ja antoi sen reunoille hieman utuisen sävyn. Tummennettu peili antoi valaistuksen mukaan maisemasta hieman hämyisän vaikutelman, yksinkertaistaen ja pelkistäen maiseman ja näkymän sellaiseksi, että värisävyjen siirtymä oli pehmeä. Laitteen avulla saatiin siis esille niitä esteettisiä ominaisuuksia maisemasta, jota kutsuttiin pittoreskeiksi tai maalauksellisiksi.


title: Clauden lasi

text: Laitteita käytettiin varsinkin Britanniassa, Euroopan mantereella ja Pohjois-Amerikassa matkoilla, joilla etsittiin pittoreskejä maisemia. Englannissa varsinkin Walesin Wye-joen laakso ja luoteisenglannin Lake District tulivat suosituiksi maisemamatkailun kohteiksi. Matkailijat saattoivat pysähtyä erityisillä maisemien katseluun rakennetuilla ”asemapaikoilla” (karttoja ja laseja sai ostaa optikoilta, asemapaikoilta tai matkailijoiden pysähdyspaikoilta), kääntää selkänsä näkymälle ja tarkastella lasin kehystämää ja muuntamaa maisemaa.


title: Clauden lasi

text: Clauden lasi liittyy läheisesti 1700-luvulla kehitettyihin ja yleistyneisiin subliimin ja pittoreskin esteettisiin kategorioihin. Subliimin kokeminen liitettiin maisemiin, ja varsinkin englantilaisessa estetiikassa pittoreskin käsite yleistyi ja laajeni maisemamaalauksesta myös puutarhan- ja maisemansuunnitteluun. Ajan esteettisen arvostuksen mukaan ”paljaalla silmällä” katsottua maisemaa pidettiin karkeana, ja näkymän tarkastelijoiden suotiin kuvitella, että vulgaarin luonnon asemesta he katsoivatkin kaunista maalausta.


title: Clauden lasi

text: Clauden peilejä on käytetty myös krystallomantiassa.


title: Clauden lasi

text: Clauden lasia pidetään nykyisin laitteena, joka on virtuaalitodellisuuden esihistoriaa. Tutkija-taiteilijapariskunta Suzanne Matheson ja Alex McKay ovat tutkineet Clauden lasin historiaa ja tehneet siitä uusia sovelluksia. Tinternin luostariin Walesissa, Englannissa on kohdistettu suuri 40 tuumaa leveä Clauden lasi, josta heijastuvaa kuvaa välittää web-kamera.


title: Dietmar Hopp

text: Dietmar Hopp (s. 26. huhtikuuta 1940) on saksalainen miljardööri ja yksi SAP-ohjelmistoyhtiön perustajista.


title: Dietmar Hopp

text: Hopp on bundesliigajoukkue TSG 1899 Hoffenheimin merkittävin rahoittaja. Vielä 1990-luvulla alasarjoissa pelannut kyläseura, jossa Hopp itsekin on pelannut, nousi hänen rahallisella tuellaan vuonna 2008 sensaatiomaisesti Saksan ylimmälle pääsarjatasolle Bundesliigaan. Forbes-lehden mukaan Hoppin varallisuus on noin miljardia Yhdysvaltain dollaria. Hopp on naimisissa ja hänellä on kaksi lasta.


title: Eidgenössische Konstruktionswerkstätten

text:
Eidgenössischen Konstruktionswerkstätten (EFW) oli Sveitsin valtion omistama lentokonetehdas.
Se perustettiin vuonna 1915, jolloin lentokoneiden tuonti oli vaikeaa. Sen toimint perustui yhteistyöhön Eidgenössische Technische Hochschule Zürich-korkeakoulun kanssa,


title: Eidgenössische Konstruktionswerkstätten

text: Se toimipaikat olivat Thun, Dübendorf ja Emmen, joissa oli myös Sveitsin ilmavoimien tukikohdat.


title: Eidgenössische Konstruktionswerkstätten

text: Yhtiön pääsuunnittelija oli vuodet 1915-1929 August Haefeli.


title: Mustikkamaa

text: Mustikkamaa () on noin 36 hehtaarin laajuinen, viheralueena oleva saari Helsingin keskustan itäpuolella. Se sijaitsee Kruunuvuorenselän pohjoisosassa Kulosaaren ja Korkeasaaren välissä. Yhdessä viereisen Korkeasaaren ja muutamien pienempien saarten kanssa se muodostaa Mustikkamaa–Korkeasaari-nimisen kaupunginosan.


title: Mustikkamaa

text: Mustikkamaa on ollut Helsingin kaupungin omistuksessa kaupungin perustamisesta saakka, jolloin Kustaa Vaasa lahjoitti sen kaupungille samoin kuin läheiset Sompasaaren ja Korkeasaaren. Nämä saaret sijaitsivat tuolloin Vantaanjoen suulle perustettuun kaupunkiin johtavan vesiväylän varrella.


title: Mustikkamaa

text: Vuonna 1921 saaresta muodostettiin kansanpuisto. Nykyisin siitä käytetään nimitystä ulkoilupuisto. Mustikkamaalla sijaitsee vuonna 1921 rakennettu kesäravintola, kesäteatteri, ulkoiluteitä, uimaranta ja neljä tenniskenttää.


title: Mustikkamaa

text: Kulosaaresta johtaa vuonna 1964 rakennettu silta Mustikkamaalle. Vuonna 1973 rakennettiin myös silta Mustikkamaalta Korkeasaareen. Kalasataman uudelta asuinalueelta (Sompasaaresta) johtaa Mustikkamaalle vuonna 2016 avattu kevyen liikenteen silta, jonka nimi on Isoisänsilta. Ennen siltojen rakentamista Mustikkamaalle oli vesiliikenneyhteys Hakaniemen torilta, mutta se ei ole enää käytössä. Saaren Kulosaaren-puoleisella rannalla on laaja pysäköintialue etupäässä Korkeasaaressa kävijöitä varten. Saarelle johtaa myös Rautatientorilta bussilinja 16.


title: Mustikkamaa

text: Saaren nimi on aikoinaan esiintynyt myös muodossa "Blåbersholmen", ja myös Mustikkamaan ja Kulosaaren välisestä salmesta (nykyisestä Hopeasalmesta) on käytetty nimeä "Blåbersssundet". Koska marjojen nimet Uudenmaan vanhassa paikannimistössä ovat harvinaisia, muutamat tutkijat ovat arvelleet, että nimi olisi alun perin ollut "Blåbergsholmen", mikä viittaisi saaren kallioiden sinertävään väriin. Tämän vuoksi saaresta käytettiin 1900-luvun alussa suomeksi nimeä "Sinivuorenmaa".


title: Mustikkamaa

text: Mustikkamaan alla sijaitsee kolme vuonna 1982 louhittua luolaa, joissa varastoitiin polttoöjyä vuoteen 1999 asti. Helen aikoo rakentaa kahteen yhdistettyyn luolaan Suomen suurimman kaukolämpövaraston. Vesijohtovedellä täytettävän lämpövaraston on tarkoitus valmistua vuonna 2021.


title: Thomas Richard Miles

text: Thomas Richard Miles eli T. R. Miles (11. maaliskuuta 1923 – 11. joulukuuta 2008) oli brittiläinen Bangorin yliopiston psykologian emeritusprofessori. Hän ansioitui erityisesti dysleksian tutkimisessa, ja hän kirjoitti aiheesta useita kirjoja.


title: Thomas Richard Miles

text: Miles perusti Bangorin yliopiston dysleksiayksikön ja loi Bangorin dysleksian diagnosointitestin.


title: Robert Chase

text: Robert Chase on fiktiivinen hahmo House-televisiosarjassa. Häntä näyttelee Jesse Spencer.


title: Robert Chase

text: Chase on ihastunut kollegaansa Allison Cameroniin.


title: Eric Foreman

text: Eric Foreman on fiktiivinen hahmo House-televisiosarjassa. Häntä näyttelee Omar Epps.


title: Eric Foreman

text: Foremanissa on johtaja-ainesta, ja Lisa Cuddy määräsikin tämän hetkeksi Housen pomoksi. Foremanin vihjaillaan usein olevan paljon Housen kaltainen ihminen ja lääkäri. Hän on Housen tapaan viiltävän rehellinen ja suorapuheinen, eikä miesten egojen koollakaan ole suurta eroa.


title: Bangorin yliopisto

text: Bangorin yliopisto (, ), aiemmin University College of North Wales (UCNW, ) tai University College, Bangor (UCB, ) on brittiläinen yliopisto, joka sijaitsee Bangorin kaupungissa Gwyneddin kreivikunnassa Pohjois-Walesissa. Yliopisto kuului aiemmin Walesin yliopistoon ja tunnettiin nimellä University College of North Wales. 1. syyskuuta 2007 alkaen se on ollut itsenäinen yliopisto, mutta myöntää oppiarvot toistaiseksi Walesin yliopiston nimissä.


title: Bangorin yliopisto

text: Yliopisto on perustettu 1884 nimellä University College of North Wales.


title: Jakovlev UT-1

text: Jakovlev UT-1 (УТ-1) oli neuvostoliittolainen yksipaikkainen sotilaskoulukone, joka oli käytössä vuodesta 1937 aina 1940-luvun loppuun asti. Koneita valmistettiin 1 241 kappaletta vuosina 1937–1940.


title: Sväng

text: Sväng on suomalainen huuliharppukvartetti, joka soittaa pääasiassa omaa tuotantoaan. Balkan-rytmejä, kansanmusiikkia, ragtimea ja tangoja soittava yhtye perustettiin 2003 ja se julkaisi ensilevynsä "Sväng" seuraavana vuonna. Kvartetin ilmaisuvoimainen ja monipuolinen huuliharppumusiikki saavutti nopeasti kulttimaineen Suomessa ja ulkomailla. Sväng on kotimaan lisäksi esiintynyt yli 20 maassa. Svängin toinen äänite "Jarruta" julkaistiin maaliskuussa 2008. "Sväng plays Chopin" sekä "Schladtzshe!" julkaistiin vuonna 2010 ja "Karja-La" vuonna 2014.


title: Sväng

text: Yhtyeessä soittavat


title: Kauhajoen kotiseutumuseo

text: Kauhajoen kotiseutumuseo on Kauhajoen keskusta-alueella, Sanssin koulun välittömässä läheisyydessä sijaitseva museorakennus. Nykyiselle paikalleen museo on siirtynyt 14 paikanvaihdoksen jälkeen. Museossa on muun muassa maatalouteen, juhliin ja ruoanvalmistukseen liittyvää esineistöä. Museossa on paljon pysyviä ja vaihtuvia näyttelyitä, joihin voi tutustua sovittuina ajankohtina tai museon ollessa yleisesti avoinna.


title: Plague of Butterflies

text: Plague of Butterflies on Swallow the Sunin minialbumi, joka julkaistiin 17. syyskuuta 2008. Albumilla on nimikkoraidan lisäksi -demon sisältö.


title: Plague of Butterflies

text: Albumin ensimmäinen raita koostuu kolmesta osasta, jotka ovat "Losing the Sunsets", "Plague of Butterflies" ja "Evael 10:00". Teos oli sävelletty balettia varten, mutta projektin peruunnuttua yhtye päätti julkaista musiikin levyllä.


title: Plague of Butterflies

text: Albumi ylsi Suomen virallisen singlelistan sijalle 1.


title: Sanssin koulu

text: Sanssin koulu on Kauhajoella sijaitseva peruskoulu, jossa oli vuosiluokat 1–6. Sanssin koulu sijaitsee Kauhajoen ydinkeskustassa, ja sinne kuljetettiin oppilaita myös sivukylien kouluista, joissa järjestetiin opetusta vain luokille 1–4. Sanssin koulun toiminta siirtyi kokonaisuudessaan Kauhajoen uuden koulukeskuksen tiloihin 1. elokuuta 2010 alkaen.


title: Sanssin koulu

text: Eduskunta kokoontui Sanssin koulun tiloissa ollessaan Helsingistä evakossa talvisodan aikana 5. joulukuuta 1939 – 12. helmikuuta 1940, ja koulussa onkin tapauksen muistona Eduskuntasalimuseo. Koulussa ehdittiin pitää 34 täysistuntoa. Museo peruskorjattiin vuonna 2006. Eduskuntasalimuseo on Eduskuntatalon ja Sibelius-akatemian (R-talon konserttisali 2015-2017) lisäksi ainoa jäljellä oleva eduskunnan historiallinen kokoontumistila. Tilasta aiottiin tehdä koulun kirjasto. Aiemmin se oli toiminut liikuntasalina.


title: Varoituskolmio

text: Varoituskolmio on auton varusteisiin kuuluva punainen, valoa heijastava kolmion muotoinen esine. Jos auto on mennyt epäkuntoon tai joudutaan muusta pakottavasta syystä pysäyttämään ajoradalle niin, että siitä voi olla vaaraa liikenteelle, varoituskolmio on muiden tienkäytäjien varoitettamiseksi asetettava tielle auton taakse. Se on sijoitettava riittävän etäälle pysähtyneestä autosta, jotta muut kuljettajat voivat havaita sen ajoissa. Varoituskolmiossa on oltava riittävän tukeva jalusta, jotta ohi ajavan liikenteen aiheuttama ilmavirta ei kaada sitä.


title: Varoituskolmio

text: Suomessa varoituskolmio tuli vuonna 1967 pakolliseksi varusteeksi kaikkiin autoihin, joiden kokonaismassa ylitti 3 500 kg. Vuodesta 1972 se on ollut pakollinen kaikissa moottoriajoneuvoissa, joiden kokonaismassa ylittää 500 kg. Autolle ja siihen kytketylle perävaunulle on oltava kummallekin oma varoituskolmio. Varoituskolmion on oltava Autorekisterikeskuksen hyväksymää mallia. Suomessa on käytössä kahdenlaisia varoituskolmioita: vanhempi tyyppi, jossa keskiosa on valkoinen tai kokonaan poistettu, ja uudempi kansainvälinen malli, jonka keskiosassa on päiväloistevärillä varustettu reunus. Vuonna 1985 ja sen jälkeen käyttöön otettujen ajoneuvojen varoituskolmion on oltava uudempaa tyyppiä. Tielle asetetun varoituskolmion luvaton poistaminen tai siirtäminen on tieliikennelain nojalla kielletty.


title: Sanssinkartano

text: Sanssinkartano on Kauhajoella sijaitseva Kauhajoen kaupungin omistama rakennus. Käytössä olevia neliöitä rakennuksessa on noin 400, ja siellä on paikkoja erilaisten tilaisuuksien järjestämiselle noin 150 hengelle. Sanssinkartanon toimitiloissa toimii nykyään Ruukin Helmi Oy. Sansinkartanon edustalla sijaitseva puistoalue toimii myös kaupunkilaisten virkistyspaikkana taajama-alueen keskellä.


title: Sanssinkartano

text: Axel Wilhelm von Schantz rakennutti Sanssinkartanon vuonna 1863. Vuonna 1903 hänen sukunsa myi rakennuksen Kauhajoen kunnalle, joka alkoi käyttää tilaa vanhainkotina. Nykyisin se on kuitenkin rakennuskaavalla suojeltuna suojelukohteena paikkakunnalla. Sanssinkartanoon on tehty peruskorjaus vuonna 1991.


title: Funhouse

text: Funhouse on Pinkin viides studioalbumi, joka julkaistiin 24. lokakuuta 2008. Albumilta on julkaistu singlet "So What", "Sober" ja "Please Don't Leave Me". Pink on itse osallistunut kappaleiden säveltämiseen ja sanoittamiseen. Albumi myi ensimmäisellä viikollaan 180,000 kappaletta. Albumia on myyty maailmanlaajuisesti 4 miljoonaa kappaletta. Albumi nousi Suomen virallisen listan sijalle 5.


title: Funhouse

text: Monet albumin kappaleista käsittelevät ihmissuhteita, etenkin avioeroa. Pink ja hänen miehensä Carey Hart hakivat avioeroa alkuvuodesta 2008, mutta palasivat kuitenkin yhteen vuonna 2009. Pink suunnitteli alun perin albumin nimeksi "Heartbreak Is A Motherfucker", mutta muutti sittemmin nimen levy-yhtiön toivomuksesta. Hän ei myöskään halunnut, että levy vaikuttaisi liikaa erolevyltä. "Levyllä on paljon sitä, mutta siellä tapahtuu myös paljon hauskaa, minkä takia levyn nimeksi tuli lopulta Funhouse." Pink on myös sanonut, että hän näkee elämän karnevaalina. "Pellejen pitäisi olla hauskoja, mutta ne ovat tosi pelottavia. Karnevaalien pitäisi olla hauskoja, mutta ne ovat karmivia...ja sellaista on myös elämä minulle, ja rakkaus. Rakkauden pitäisi olla hauskaa, mutta se voi olla joskus todella pelottavaa. Ja sitten vekkuloissa (engl. funhouse) on peilejä, jotka saavat ihmisen näyttämään niin vääristyneeltä ettei tunnista itseään, ja sitä kysyy itseltään 'Miten minä päädyin tänne? Miten pääsen ulos?', mutta sitten sitä haluaa kuitenkin mennä sinne uudestaan. Elämässä ja rakkaudessa on sama juttu."


title: Marjo T. Nurminen

text: Marjo T. Nurminen (s. 1967 Helsinki) on suomalainen vapaa toimittaja ja tietokirjailija. Hänen teoksensa "Tiedon tyttäret" sai vuoden 2008 Tieto-Finlandia-palkinnon. Kirja käsittelee usein unohduksiin jääneitä tieteen parissa toimineita naisia. Hänen toinen tietokirjansa, "Maailma piirtyy kartalle", on vuoden 2015 Tieto-Finlandia-ehdokas.


title: Marjo T. Nurminen

text: Nurminen kirjoitti ylioppilaaksi vuonna 1986 ja opiskeli sen jälkeen vuoden Vapaassa taidekoulussa ja vietti toisen vuoden suomalaisperheen au pairina Japanissa. Vuonna 1988 hänet hyväksyttiin opiskelemaan yleistä kirjallisuustiedettä. Vuonna 1993 Nurminen vaihtoi pääaineekseen arkeologian ja opiskeli sivuaineina teoreettista filosofiaa, uskontotiedettä, antropologiaa ja naistutkimusta. Hän valmistui filosofian maisteriksi vuonna 1997 ja opetti sen jälkeen yliopistolla antropologista arkeologiaa.


title: Marjo T. Nurminen

text: Vuonna 2000 Nurminen siirtyi tiedetoimittajaksi Yleisradioon. Hän on työskennellyt muun muassa Ylen Prisma-tiedeohjelman toimituksessa.


title: Marjo T. Nurminen

text: Nurmisen puoliso on merenkulkuneuvos Juha Nurminen. Kielentutkija Kaarlo Nieminen oli hänen isoisänsä.


title: Marjo T. Nurminen

text: Vuonna 2016 Brittiläinen Royal Geographical Society myönsi Marjo T. Nurmiselle ja hänen puolisolleen Juha Nurmiselle Fordham Award -palkinnon pariskunnan yhteisestä karttojen kulttuurihistoriaan liittyvästä tutkimus-ja kirjoitustyöstä. Seura myöntää tunnustuksen vuosittain poikkeuksellisen arvokkaasta toiminnasta maantieteen saralla.


title: So What (Pinkin kappale)

text: So What on yhdysvaltalaislaulaja Pinkin kappale sekä hänen viidennen albuminsa, "Funhousen", ensimmäinen single, joka julkaistiin 15. elokuuta 2008.


title: So What (Pinkin kappale)

text: Kappale kertoo Pinkin ja hänen miehensä Carey Hartin erosta. Singlestä on julkaistu musiikkivideo.


title: So What (Pinkin kappale)

text: Kappale voitti MTV Europe Music Awards'ssa kategoriassa "Most Addictive Track". Se oli myös ehdolla Grammy-palkinnon saajaksi kategoriassa "Best Female Pop Vocal Performance".


title: Karl Leonhard Lode

text: Karl Leonhard Lode (17. toukokuuta 1752 Turku – 25. toukokuuta 1816 Kuopio) oli suomalainen upseeri joka toimi komppanianpäällikkönä (1788–1790) ja pataljoonankomentajana Suomen sodassa (1808–1809), päättäen uransa everstinä. Jälkimaailma tuntee Loden parhaiten J. L. Runebergin "Vänrikki Stoolin tarinoiden" yhtenä henkilöhahmona ("Ukko Lode").


title: Karl Leonhard Lode

text: Karl Leonhard Lode kuului vanhaan aatelissukuun, jonka riveistä on noussut lukuisia upseereita ja virkamiehiä. Hänen vanhempansa olivat everstiluutnantti Reinhold Johan Lode ja vapaaherratar Charlotta Leonharda Leijonhufvud. Lode aloitti sotilasuransa vain kymmenvuotiaana, vuonna 1762, liittymällä vapaaehtoisena Hämeen jalkaväkirykmenttiin. Ensimmäisen upseerinarvonsa hän saavutti 18-vuotiaana. Vuonna 1783 Lode siirrettiin kapteeniksi Savon rykmenttiin, jonka riveissä hän osallistui an komppanianpäällikkönä. Hän osallistui sekä Parkunmäen että Pirttimäen taisteluihin ja haavoittui jälkimmäisessä. Ansioistaan tässä sodassa hänet ylennettiin vuonna 1790 majuriksi ja myöhemmin vuonna 1796 everstiluutnantiksi.


title: Karl Leonhard Lode

text: Suomen sodan alkaessa Lode sai komennettavakseen Savon rykmentin pataljoonan. Hän osallistui pataljoonineen muun muassa Revonlahden, Lapuan ja Alavuden taisteluihin. Lode haavoittui vakavasti Alavuden taistelussa eikä kyennyt enää osallistumaan sodan loppuvaiheisiin. Hänet ylennettiin vuonna 1808 everstiksi ja hän sai Miekkaritarikunnan suurristin vuonna 1809. Sodan päätyttyä Lode jäi aluksi Ruotsiin, mutta palasi Suomeen vuonna 1810 ja vietti viimeiset vuotensa omistamillaan Rauhalahden, Hatsalan ja Harjulan tiloilla lähellä Kuopiota. Hänet on haudattu Kuopion Sankaripuistoon.


title: Karl Leonhard Lode

text: Monien muiden Suomen sodan upseerien tavoin Lode esiintyy J. L. Runebergin runoteoksessa "Vänrikki Stoolin tarinat" (1848–1860). Hänellä on teoksessa oma nimikkoruno "Ukko Lode" ja hän esiintyy myös runossa "Sotamarski". Runebergin Lodesta antama kuva vastaa aikalaisten kuvauksia: toisaalta syvästi uskonnollinen ja käytökseltään jäykkä, mutta toisaalta poikamaisen innostuva "tulirinta" vielä vanhana ja harmaapäisenäkin. Runeberg kutsuu häntä "vanhaksi Lodeksi" ("gamle Lode"): everstiluutnantti Lode oli Suomen sodan aikana 56-vuotias, huomattavasti vanhempi kuin kaikki sodan kenraalit (Adlercreutz, Cronstedt, von Döbeln, Sandels).


title: Karl Leonhard Lode

text: Lode oli vuodesta 1791 naimisissa Eva Sofia Tawastin kanssa. Pariskunta sai kaksi poikaa ja kaksi tytärtä. Molemmat pojat, Carl Reinhold Lode (1792–1871) ja Torsten Vilhelm Lode (1796–1862), seurasivat isäänsä sotilasuralle.


title: Kodima

text: Kodima on Petroskoissa ilmestyvä vepsän- ja venäjänkielinen sanomalehti.


title: Kodima

text: Lehti ilmestyy kerran kuussa. Kustantaja on Periodika, joka kustantaa myös Karjalan Sanomia, Oma Mua -lehteä, kulttuurilehti Careliaa ja lastenlehti Kipinää.


title: Kodima

text: Kodima on ilmestynyt vuodesta 1993. Lehdessä 4–8 sivua ja se on tabloid-kokoinen. Painos on noin 1 000 kappaletta.


title: Kolmen keisarin liitto

text: Kolmen keisarin liitto (, ) oli Saksan, Itävalta-Unkarin ja Venäjän keisarikuntien välinen puolustusliitto, joka oli voimassa vuosina 1873–1878 ja uudelleen 1881–1887. Liiton isä oli Saksan valtakunnankansleri Otto von Bismarck, jonka päätavoitteena oli Saksan vihollisen Ranskan eristäminen. Liitto oli löyhä ja hajosi kahdesti, koska Itävalta-Unkarilla ja Venäjällä oli Balkanilla vastakkaisia intressejä, joiden yhteensovittaminen epäonnistui.


title: Kolmen keisarin liitto

text: Liiton nimessä mainitut kolme keisaria olivat Saksan keisari Vilhelm I, Venäjän keisari Aleksanteri II ja Itävalta-Unkarin keisari Frans Joosef I.


title: Kolmen keisarin liitto

text: Otto von Bismarckin mielestä ainoa uhka Euroopan status quolle Saksan yhdistymisen jälkeen oli Ranska. Hän uskoi Ranskan varmasti yrittävän ennemmin tai myöhemmin revanssia hävityn vuoden 1870 sodan jälkeen sekä pyrkivän Elsass-Lothringenin palauttamiseen. Bismarckin epäilyksiä vahvisti se, että Ranska pääsi pian jaloilleen sodan jälkeen ja maksoi sotakorvaukset etuajassa. Näin ollen Saksa tarvitsi keinoja eristää Ranska kaikista mahdollisista liittolaisistaan. Tehokkain keino siihen oli liittoutua etukäteen Ranskan mahdollisten liittolaisten kanssa. Näitä olivat Itävalta-Unkari ja Venäjä.


title: Kolmen keisarin liitto

text: Vaikka Saksa oli lyönyt myös Itävallan sodassa vuonna 1866, voitettua vihollista oli tuolloin Bismarckin tahdosta kohdeltu lempeästi eikä Itävallalta oltu vaadittu alueluovutuksia, mikä osoittautui kaukonäköiseksi. Itävalta-Unkarin liittoa Saksan kanssa edisti nyt myös kaksoismonarkian uusi unkarilainen ulkoministeri Gyula Andrássy. Venäjän ja Saksan liitto ei tuottanut ongelmia, sillä Preussilla ja Venäjällä oli aiemmin ollut hyvät suhteet ja maita yhdisti vanha Puolan-vastaisuus. Ainoan ongelman muodosti Itävalta-Unkarin ja Venäjän ristikkäisten intressien yhteensovittaminen varsinkin Balkanilla. Bismarck kuitenkin vetosi keisarien keskinäiseen solidaarisuuteen tasavaltaista Ranskaa vastaan ja pyrki tekemään Saksasta sovittelijan Itävalta-Unkarin ja Venäjän välillä.


title: Kolmen keisarin liitto

text: Sopimus liiton perusteista tehtiin Berliinissä syyskuussa 1872. Kolmen keisarin julistuksena tunnettu liitto koostui kolmesta sopimuksesta. Kesäkuun 6. päivänä 1873 solmittiin saksalais-venäläinen sopimus, jonka mukaan toinen tulisi avuksi 200 000 miehen voimin, jos jompikumpi sopimusosapuolista joutuisi hyökkäyksen kohteeksi. Samana päivänä myös Itävalta-Unkari ja Venäjä tekivät oman sopimuksensa, jonka mukaan ne sitoutuivat neuvottelemaan keskenään, jos toinen joutuisi jonkun kolmannen osapuolen hyökkäyksen kohteeksi. Sopimuksia täydensi Saksan liittyminen Itävalta-Unkarin ja Venäjän sopimukseen 22. lokakuuta 1873. Seuraavana vuonna myös Italia tuli mukaan liittojärjestelmään.


title: Kolmen keisarin liitto

text: Kolmen keisarin liittoa koetteli ensi kerran vuonna 1875 Saksan ja Ranskan välinen niin sanottu ”sota näköpiirissä -kriisi”, jonka aikana Venäjän Aleksanteri II matkusti ranskalaismielisen kanslerinsa Aleksandr Gortšakovin kanssa Berliiniin vetoamaan Ranskan puolesta sodan välttämiseksi.


title: Kolmen keisarin liitto

text: Vuonna 1875 puhjennut Balkanin kriisi osoittautui kohtalokkaaksi kolmen keisarin liitolle. Liitto hajosi, kun Saksan sovittelu Itävalta-Unkarin ja Venäjän välillä epäonnistui Berliinin kongressissa 1878. Venäjän Aleksanteri II katsoi, että kolmen keisarin julistus oli lakannut olemasta voimassa, sillä Saksa oli puoltanut liikaa Itävalta-Unkarin ja Englannin etuja ja osallistunut Venäjän Turkin sodassa saavuttaman menestyksen mitätöintiin.


title: Kolmen keisarin liitto

text: Kolmen keisarin ensimmäinen liittosopimus epäonnistui, mutta Saksa teki uuden liittosopimuksen eli kaksiliiton Itävalta-Unkarin kanssa 7. lokakuuta 1879. Sopimus edellytti yhteistä puolustautumista, jos jompikumpi osapuolista joutuisi Venäjän hyökkäyksen kohteeksi. Mikäli hyökkääjänä olisi jokin muu valtio, sopimus velvoitti toista osapuolta pysyttelemään pelkästään puolueettomana. Tämä järjestely vastasi ensisijaisesti Itävalta-Unkarin intressejä, mutta täytti myös Saksan perustavoitteen Ranskan eristämisestä. Bismarck valitsi yhteistyön jatkamisen Itävalta-Unkarin kanssa Venäjän sijaan, koska piti sitä luotettavampana ja läheisempänä kumppanina. Keisari Vilhelm I vastusti Venäjää vastaan suunnattua liittoa, mutta taipui Bismarckin uhattua erollaan.


title: Kolmen keisarin liitto

text: Bismarck sai kuitenkin taivuteltua myös Venäjän palaamaan yhteistyöhön. Suunnanmuutoksen merkiksi Aleksanteri II nimitti ulkoministerikseen saksalaismielisen Nikolai Giersin. Vast’ikään Venäjän vastaisen liiton Saksan kanssa solminut Itävalta-Unkari vastusti kolmen keisarin liiton palauttamista, mutta joutui taipumaan Bismarckin uhkavaatimusten edessä. Uusi kolmen keisarin liitto solmittiin 18. kesäkuuta 1881. Sopimus ei korvannut Saksan ja Itävalta-Unkarin liittoa, vaan tuli sen ohelle säätelemään kaksoismonarkian ja Venäjän välisiä ristiriitoja. Sopimuksen mukaan jonkin kolmesta valtakunnasta joutuessa neljännen tahon hyökkäyksen kohteeksi muut sitoutuisivat hyväntahtoiseen puolueettomuuteen. Lisäksi Venäjä ja Itävalta-Unkari lupasivat olla pyrkimättä muuttamaan yksipuolisesti Balkanin oloja. Kolmeksi vuodeksi solmittu sopimus uusittiin 1884.